Pemain Yang Berjaya Mengatasi Pencapaian Bapa Mereka Dalam Bola Sepak

Pemain bola sepak di era moden adalah atlet yang elit, dengan tahap kecergasan dan kebolehan fizikal yang mengagumkan. Tetapi ramai yang dikatakan berbakat secara semulajadi, sesetengah lagi adalah hasil kerja keras dan dedikasi yang konsisten seperti Cristiano Ronaldo. Namun, terdapat juga kategori yang ketiga iaitu pemain yang mempunyai darah bola sepak dalam tubuh mereka, bakat keturunan yang telah diturunkan dari generasi ke generasi.

Walaupun terdapat ramai pemain bola sepak generasi kedua yang gagal direkodkan, masih terdapat beberapa pemain bola sepak terkenal yang sebenarnya telah melangkaui  pencapaian bapa mereka mahupun datuk mereka. Tetapi walaupun mereka mewarisi bakat itu, mereka masih bekerja keras untuk keluar dari bayang-bayang bapa mereka sendiri dan melakar sejarah mereka sendiri dalam bola sepak.

Walaupun dapat dikatakan bahawa memiliki bapa sebagai bekas pemain akan memudahkan peluang pemain itu untuk dipilih mewakili sesuatu pasukan, kerja keras dan dedikasi pemain adalah faktor yang menghalang mereka daripada kegagalan.

Geoff Hurst ialah salah seorang tokoh paling terkenal dalam sejarah bola sepak Inggeris. Legenda West Ham ini menjaringkan lebih 300 gol sepanjang kerjayanya selama 17 tahun. Walau bagaimanapun, satu perkara yang peminat bola sepak Inggeris akan sentiasa ingati adalah hatriknya pada final Piala Dunia 1966, yang membawa pulang Piala Dunia ke England untuk kali pertama dan satu-satunya trofi kejuaraan utama yang dimenangi England hingga kini.

Selepas beliau bersara sebagai pemain, Hurst masuk ke dalam bidang pengurusan, walaupun menguruskan Chelsea hanya selama dua tahun, sebelum akhirnya bersara dari semua jenis sukan dan kemudian menjadi salah satu dari beberapa pemain di dunia yang menjadi lagenda.

Bapanya pula, juga pemain bola sepak profesional tetapi kerjayanya terganggu akibat Perang Dunia Kedua menyebabkan beliau gagal membuat penampilan profesional untuk negaranya. Tidak seperti Geoff, bapanya adalah seorang pemain pertahanan yang menikmati kejayaan domestik di banyak kelab Inggeris seperti Bristol Rovers dan Oldham Athletic sebelum menjadi pemain-pengurus di Sudbury Town. Beliau mengetuai pasukannya ke final  Suffolk Senior Cup dan tempat ketiga dalam liga sebelum bersara dan bekerja sebagai seorang tukang membuat peralatan.

Salah seorang penyerang paling hebat dekad yang lalu, Forlan memiliki kerjaya sensasi di Eropah, terutamanya di La Liga. Walaupun melakukan persembahan yang buruk di Manchester United, Forlan berjaya memulihkan prestasinya dan mempamerkan persembahan terbaik selepas meninggalkan pasukan Sir Alex Ferguson. Beliau menyertai Liga Sepanyol dan semasa berada di Villarreal dan Atletico Madrid, beliau memenangi anugerah Pichichi - nama yang dipanggil di Sepanyol untuk Kasut Emas - bersama kedua-dua kelab.

Untuk negaranya, Forlan membuat 112 kemunculan, hanya di belakang Maxi Pereria, dan menjaringkan 36 gol. Tempoh kemuncaknya hadir ketika Piala Dunia 2010, dimana beliau mempersembahkan permainan terbaiknya di hujung karier.

Forlan berjaya mengalahkan Thomas Muller, Wesley Sneijder, dan David Villa untuk anugerah Golden Ball, yang diberikan kepada pemain terbaik dalam kejohanan itu, dimana Uruguay menduduki tempat ke-4 setelah tewas kepada Belanda di separuh akhir. Beliau meneruskan usahanya, menjaringkan dua gol selepas gol pembukaan Luis Suarez dan membantu Uruguay memenangi kejuaraan Copa America ke-15 dalam prosesnya menjadi penjaring terbanyak Uruguay (sebelum dikalahkan oleh Luis Suarez).

Bapanya Pablo Forlan juga pemain bola sepak profesional, tetapi tidak seperti anaknya, beliau tidak pernah bermain di luar Amerika Selatan sepanjang kariernya. Walau bagaimanapun, Pablo telah memenangi tujuh gelaran Liga Uruguay dan gelaran Copa Libertadores pada tahun 1960-an, dan Copa America dengan Uruguay walaupun hanya melakukan tujuh belas penampilan untuk pasukan kebangsaan.

Gonzalo Higuain mungkin salah satu nama terbesar dalam dunia bola sepak sekarang. Penyerang Argentina ini dikaitkan dengan kelab-kelab besar Liga Perdana ketika beliau di Real Madrid sebelum akhirnya pindah ke Napoli, di mana beliau 'menggegarkan' Serie A dengan lebih 90 gol dalam tiga musim. Juventus membelanjakan sejumlah €90 juta ke atas bintang ini dan membawanya ke Stadium Juventus untuk menjadi sebahagian daripada perancangan utama skuad Allegri.

Higuain memulakan kariernya di Eropah dengan Real Madrid, menjaringkan lebih 100 gol liga sepanjang enam musim sebelum dijual ke Napoli, di mana beliau terus membuktikan dirinya sebagai salah seorang penyerang utama dalam bola sepak dunia. Beliau menjaringkan 91 gol hanya dalam tiga musim dengan kelab yang menjualnya ke Old Lady, di mana beliau meraih gelaran liga keempat, tambahan kepada tiga kemenangan di Bernabeu.

Bagi kerjaya antarabangsanya, pemain antarabangsa Argentina itu telah menjaringkan 31 gol dalam 67 perlawanan untuk negaranya menjadikannya beraksi lebih awal daripada pemain hebat seperti Sergio Aguero. Walau bagaimanapun, pada usia 29 tahun, Higuain masih mempunyai banyak sasaran dan beliau yang digelar 'El Pipita', nama samaran yang berasal dari bapanya, Jorge Higuain, dijangka mampu mencapainya.

Jorge adalah pemain pertahanan Argentina yang terkenal kerana menjaringkan banyak gol walaupun bermain di posisi tersebut. Walaupun beliau menikmati tempoh bermain yang baik di kelab Argentina seperti Boca Juniors, River Plate dan juga untuk kelab Ligue 1 Erancis, Stade Brestois 29, beliau tidak pernah membuat penampilan untuk pasukan kebangsaannya.

Frank Lampard adalah legenda Chelsea, yang telah membuat lebih daripada 913 penampilan untuk kelab itu, menjaringkan 273 gol, jumlah yang mengagumkan. Penjaring gol terbanyak sepanjang masa untuk Chelsea, membuktikan kedudukan dirinya sebagai pemain tengah moden dan dianggap sebagai antara pemain terbaik yang pernah bermain untuk pasukan kebangsaan England. Beliau memenangi tiga gelaran Liga Perdana, beberapa kejuaraan domestik , dan satu gelaran Liga Juara-Juara UEFA selama berkhidmat di Chelsea, dan seluruh Stamford Bridge kekal menyayanginya.

Walaubagaimanapun, sebelum Chelsea, Lampard memulakan kariernya di West Ham, di mana beliau menghabiskan tempoh tujuh tahun sebelum beralih ke Chelsea. Walaupun penyokong setia West Ham tidak menyukai Frank Lampard, mereka pasti menyayangi bapanya, Frank Lampard Sr, yang melakukan lebih daripada 600 penampilan untuk kelab tersebut. Beliau membuat kemunculan pertamanya pada 19 November 1967 dan tidak lama kemudian mengukuhkan dirinya sebagai pilihan utama di posisi pertahanan kiri untuk 'Hammers'.

Walaubagaimanapun, tidak seperti anaknya, Lampard Sr. hanya berjaya melakukan dua penampilan untuk England, kali pertama ketika bertemu Yugoslavia pada 1972. Seorang pertahanan kiri yang kurang dihargai, beliau tidak berjaya menempatkan dirinya dalam skuad kebangsaan.

Tidak salah untuk mengatakan bahawa anaknya telah berjaya mencapai segala-galanya yang gagal dicapai bapanya tidak dan telah benar-benar mengalahkan bapanya.

Bercakap tentang pemain yang bermain hanga untuk satu kelab, Paolo Maldini akan tersenarai dalam sejarah sebagai pertahanan terhebat yang pernah menghiasi permainan ini. Dalam kerjayanya yang menjangkau lebih 25 tahun, bekas kapten Itali itu memenangi 26 trofi, termasuk lima gelaran Liga Juara-juara - lebih banyak daripada pemain-pemain lain di era bola sepak yang moden.

Maldini telah memenangi tujuh gelaran Serie A dengan AC Milan termasuk juga gelaran yang berturut-turut, dan memegang pelbagai rekod merangkumi karier yang panjang; membuat penampilan terbanyak dalam Serie A dan masa bermain paling banyak dalam sejarah Piala Dunia FIFA.

Satu fakta yang menarik, pada 28 Mei 2003, Paolo Maldini (ketika memenangi trofi Liga Juara-Juara keempatnya) mengetuai Milan dalam perjalanan meraih kejayaan Liga Juara-Juara, mengalahkan Juventus dengan penentuan penalti. Tetapi dalam kebetulan yang luar biasa, bapanya, Cesare Maldini juga merangkul Piala Eropah sebagai kapten AC Milan pada tarikh yang sama tepat hampir 40 tahun sebelum anaknya melakukannya. Sama seperti anaknya, Cesare menjadi kapten Milan selama lebih dari 12 tahun sebelum berpindah ke Torino pada tahun 1966 , tetapi ketika itu beliau memenangi empat gelaran Liga dan satu trofi Liga Juara-Juara. Beliau dianggap sebagai legenda Milan, seperti anaknya, tetapi tidak salah untuk mengatakan bahawa Paolo telah melebihi bapanya dan merupakan salah seorang legenda bola sepak sepanjang masa.


Zodiac Killer : 37 mangsa dibunuhnya sambil 'menganjing' pihak berkuasa

Kepada yang meminati kisah-kisah seram dan kes jenayah berbahaya, anda wajib mengetahui tentang kisah ini. Banyak kisah pembunuhan yang telah berlaku tetapi ini antara kisah pembunuhan yang sangat dahsyat sehingga polis sendiri berasa bingung kerana tidak dapat menyelesaikan kes ini. Kes-kes pembunuhan ini berlaku di California, Amerika Syarikat.

Pembunuhan bersiri ini berlaku antara penghujung 1960-an dan awal 1970-an. Sehingga ke hari ini, pembunuh masih lagi tidak dikenal pasti dan berkemungkinan besar kes ini tidak akan dapat diselesaikan kerana pembunuh tersebut mungkin sudah meninggal dunia. Keseluruhan mangsa dianggarkan sebanyak 37 orang tetapi hanya 7 yang dapat dikenal pasti.

Pembunuh ini sangat kejam kerana dia telah menghantar beberapa surat kepada pihak akhbar dengan meletakkan namanya sebagai "Zodiac" bertujuan menghantui polis di kawasan California. Daripada kesemua surat itu terdapat 4 surat mengandungi kod yang perlu diselesaikan namun hanya satu dapat diselesaikan oleh pihak polis Amerika Syarikat.

Daripada 7 mangsa yang dikenal pasti, hanya 2 yang masih lagi hidup dan daripada keseluruhan 7 mangsa, 4 daripada mereka merupakan lelaki manakala 3 lagi ialah perempuan. Mangsa yang menjadi sasaran Zodiac berada dalam lingkungan umur 16 hingga 29 tahun. Pembunuhan itu telah berlaku antara Disember 1968 hingga Oktober 1969 di kawasan Benicia, Vallejo, Tasik Berryessa dan San Francisco.

Pembunuhan pertama Zodiac berlaku pada 20 Disember 1968 di mana dua pelajar sekolah menengah telah ditembak mati olehnya. Kedua-dua pelajar ini iaitu Betty Lou Jensen dan David Faraday merancang untuk pergi ke konsert Krismas di Hogan High School dan itu merupakan kali pertama mereka berdua akan keluar sebagai pasangan namun ia telah bertukar menjadi mimpi ngeri.

Pasangan tersebut telah menukarkan rancangan mereka untuk tidak ke konsert sebaliknya pergi menziarah rakan mereka yang lain sebelum mereka bergerak ke sebuah restoran untuk makan malam. Pada pukul 10.15 malam, David kemudiannya membawa Betty ke tempat sunyi yang romantis agar mereka dapat berdua-duan tetapi selepas awal pukul 11.00 malam hanya mayat mereka yang ditemui.

Berdasarkan laporan forensik, seorang pengeluar buku kisah jenayah yang pakar dalam kes-kes ini telah membuat kesimpulan bahawa pembunuh Zodiac telah meletakkan keretanya sebelah kereta pasangan tersebut. Dia kemudiannya keluar dari kereta sebelum mengarahkan kedua-dua pasangan itu untuk keluar. Betty yang keluar dahulu tidak ditembak namun David yang tidak sempat keluar sepenuhnya telah ditembak di kepala.

Betty yang panik dengan apa yang telah berlaku telah melarikan diri daripada kawasan tersebut tetapi belum sempat dia berjaya melarikan diri, Zodiac telah menembaknya sebanyak 5 kali dari arah belakang. Zodiac dapat menembak kerana jarak Betty dengannya hanya 8 meter dan Betty juga tidak sempat menyelamatkan diri kerana ia berlaku dengan begitu pantas. Zodiac kemudiannya memandu keretanya pergi daripada tempat kejadian.

Pembunuh Zodiac menggunakan lebih daripada satu senjata dan ini menyebabkan pihak polis sukar untuk mengenal pasti dirinya kerana kebanyakkan pembunuh bersiri suka menggunakan satu senjata. Modus operandi atau lebih mudah untuk difahami, cara pembunuh bersiri ini membunuh merupakan salah satu perkara yang  disiasat oleh pihak polis.

Pembunuh bersiri selalunya gemar bertindak mengikut modus operandi masing-masing sama ada menjerut leher menggunakan tali, menikam berkali-kali ataupun memukul menggunakan kayu dan objek-objek lain. Ini menyebabkan kebanyakkan pembunuh bersiri boleh dikenal pasti kerana akan berpegang kepada satu cara.

Berlainan pula dengan pembunuh Zodiac, dia gemar menggunakan pistol dan pisau sebagai modus operandinya. Dia sama ada menembak berkali-kali tepat ke mangsanya atau dia akan membelesah dan kemudiannya menikam mangsanya berkali-kali sehingga mati. Kes pembunuhannya sangat kejam kerana dia tidak mempunyai sebarang belas kasihan.

Seperti yang ditulis di atas, Zodiac telah menghantar beberapa surat dengan sengaja untuk menghantui pihak polis. Surat-surat ini ditulis oleh Zodiac dan dia ada meninggalkan tandatangan yang unik untuk memaklumkan bahawa dia yang menulis tersebut. Tanda kecil berbentuk seperti sasaran senapang yang anda selalu lihat dalam permainan video tembak menembak.

Surat pertama yang ditulis oleh Zodiac merupakan pengakuan bahawa dia yang telah membunuh seorang perempuan. Surat tersebut dihantar kepada pihak akhbar Riverside Press-Enterprise sebelum diserahkan kepada pihak polis Riverside. Surat itu memberitahu bahawa Zodiac telah membunuh seorang perempuan dan dalam surat tersebut ada tertulis " dia bukan yang pertama tetapi dia juga bukan yang terakhir".

Selepas surat itu ditulis, banyak lagi surat telah dihantar termasuk poskad. Dia juga suka bermain teka-teki dengan polis kerana dia akan mengarahkan polis untuk menyelesaikan kod-kod tersebut namun hanya satu dapat diselesaikan. Kod-kod ini telah membuatkan polis buntu untuk memberkas Zodiac dan sehingga ke hari ini, ramai yang masih lagi mempunyai hasrat untuk mencari identiti Zodiac.

Apa yang lagi membuatkan polis berasa geram, surat terakhir yang dihantar olehnya menulis " Me = 37, SFPD = 0" yang mempunyai maksud bahawa dia telah berjaya membunuh 37 orang dan pihak polis San Francisco tidak berjaya menyelamatkan satu pun. Dia biasa menulis surat-surat ini dengan memasukkan skor bahawa dia sedang mendahului "permainan" ini.

Ramai suspek telah ditangkap namun terdapat seorang suspek yang boleh dianggap sebagai suspek utama dalam kes pembunuhan oleh Zodiac iaitu Arthur Leigh Allen. Allaeh telah disiasat oleh polis beberapa kali dan dikenakan waran geledah selama 20 tahun bagi memastikan tiada bukti pembunuhan disembunyinya dalam rumahnya atau mana-mana tempat berkaitan.

Ramai polis yang membuat kesimpulan bahawa Allen merupakan pembunuh namun tiada bukti yang kukuh untuk mendakwanya. Pada tahun 1974, dia telah ditangkap kerana telah mencabul seorang budak 12 tahun dan dipenjara 2 tahun. Pada tahun 1992, Allen telah meninggal dunia dan polis telah menyita barangannya. Walaupun ramai yang mengatakan dia yang membunuh, namun terdapat bukti yang menunjukkan dia tidak bersalah.

Pada tahun 2002, pihak polis San Francisco telah berjaya membandingkan DNA daripada air liur stem dan surat Zodiac namun DNA ini tidak sama dengan Allen. Ada juga yang hadir ke balai polis dengan memberitahu bahawa ayah saudara atau ahli keluarga mereka yang melakukan jenayah ini namun tiada bukti yang kukuh.

Banyak teori yang dikeluarkan apabila Zodiac berhenti menghantar surat kepada pihak polis untuk mengakui mana-mana pembunuhan yang berlaku. Teori utama yang banyak disokong mengatakan Zodiac berhenti menghantar surat oleh sebab dia sudah berhenti membunuh kerana orang seperti Zodiac tidak mungkin akan membunuh tanpa menunjuk-nunjuk bahawa dia yang telah melakukan pembunuhan tersebut.

Ada juga teori mengatakan bahawa Zodiac berhenti membunuh kerana dia mati akibat pelbagai cara seperti sakit tua, mengalami kemalangan dan sebagainya. Selain itu, ada juga teori mengatakan bahawa Zodiac telah dipenjara disebabkan oleh kes jenayah yang lain seperti rompakan dan sebagainya. Teori-teori ini dikeluarkan oleh penulis-penulis buku jenayah yang sangat meminati kes ini. Namun, sehingga ke hari ini, tiada siapa yang mengetahui identiti Zodiac.


5 Perkara Yang Sering Di Boikot Oleh Rakyat Malaysia. Masih Relevankah Ia?

Orang Malaysia gemar boikot-memboikot, apatah lagi apabila melibatkan sentimen yang bertentangan dengan norma negara kita. Apatah lagi sejarah negara kita pun pernah terlibat dalam memboikot penganjuran Sukan Olimpik 1980 yang berlangsung di Moscow, sehingga menyebabkan pasukan bola sepak negara kita pada ketika itu, terlepas peluang untuk bertanding kali pertama di temasya Olimpik.

Ada beberapa isu boikot yang kerap berlegar-legar di negara kita. Jom kita tengok 5 isu yang paling popular kerap menjadi punca berlakunya boikot di Malaysia.

Ini isu evergreen negara kita. Sebelah pihak kata boikot, sebelah pihak lagi akan keluarkan kenyataan yang Facebook ni pun orang Yahudi buat, prosessor komputer Israel buat dan bermacam lagi hujah yang bernas, tetapi tidak kena dengan situasi. Ini kerana apa yang diboikot adalah ideologi yang dibawa oleh rejim Zionist itu sendiri yang sewenang-wenangnya menceroboh tanah negara Palestine. Kerajaan kita juga secara diplomasi memboikot kewujudan negara Israel dengan tidak mewujudkan sebarang bentuk hubungan diplomasi di antara kedua-dua negara.

Akibat dikaitkan dengan ISrael, McDonald's kerap menjadi mangsa boikot masyarakat Malaysia, namun boikot itu hanya berlaku secara kecil-kecilan mengikut musim. Selalunya selepas saja boikot menyepi, entah kenapa jualan McDonald's cukup rancak. Kita semua pasti masih ingat huru-hara yang berlaku ketika jualan permainan Minions atau kisah-kisah stok habis apabila McDonald's menyediakan hadiah permainan kereta Tomica. Fenomena Ayam Goreng McD yang melanda kita pula bolehlah diambil kira sebagai penamat kepada usaha boikot McDonald's. Lagipun, McDonald's di Malaysia kini sudahpun dimiliki oleh pemegang francais baru dari Alireza Group, Arab Saudi.

Isu klasik ini kerap berlaku apatah lagi gerakan boikot kerap digerakkan oleh NGO-NGO yang memainkan sentimen agama dan bangsa. Kami tak mahu cakap banyak tentang perkara ini, cuma kami mahu menyatakan jika peniaga (bangsa lain) itu meniaga dengan baik tanpa wujudnya sebarang unsur penipuan, kami tidak nampak sebarang sebab untuk mengajak masyarakat memboikotnya.

Daripada kita diajak memboikot secara pukal (contohnya BOIKOT BARANGAN CINA!) lebih baik dan lebih molek jika kita diminta untuk boikot secara eksklusif seperti "Jom Boikot Iluminasi!" misalnya. Kita buang bangsa dalam isu ini kerana kita tidak mahu mereka yang tidak bersalah, terpalit sama.

Adakah boikot perlu diteruskan? : YA! Jika tujuannya betul dan fokusnya spesifik.

Maaflah kerana ini melibatkan sedikit isu politik. Ada satu masa dahulu, wujud banyak gesaan meminta orang ramai memboikot apa saja media yang berkait dengan kerajaan dan sebagai gantinya, orang ramai diminta menggantikannya dengan media alternatif seperti Youtube serta portal-portal berita alternatif.

Kesannya dapat kita rasai hingga ke hari ini di mana ramai di kalangan masyarakat kita, tidak mengetahui tentang penerangan dan dasar kerajaan yang sedang dilaksanakan. Banyak langkah-langkah yang diperkenalkan bagi membantu meningkatkan taraf hidup masyarakat juga kurang mendapat sambutan kerana orang ramai tidak tahu. Walau apa saja pandangan anda terhadap kerajaan ketika ini - ambil tahu apa yang sedang dilakukan oleh pihak Kerajaan. Mana tahu, anda boleh jadi sebahagian daripada mereka yang terlibat memajukan ekonomi negara.

Kempen memboikot Starbucks bukan sahaja berlaku di Malaysia, malahan di Indonesia pun turut sama merasai tempiasnya. Yang paling baru adalah apabila video CEO Starbucks, Howard Schultz menyatakan sokongan pada gerakan LGBT sekitar bulan Julai 2017. Walaupun begitu, kelihatan hanya majoriti masyarakat Malaysia beragama Muslim menyambut saranan boikot tersebut. Laungan boikot itu bagaimanapun dipersoalkan beberapa pihak lain yang merasakan andainya boikot itu berkesan, yang akan merasai kesannya adalah pekerja-pekerja Malaysia yang bekerja dengan Starbucks.

Faktanya begini : Pada Julai 2012, pemilikan Starbucks di Malaysia masih lagi menjadi pemilikan bersama di antara Berjaya Food Berhad (BFood) dan Starbucks Coffee International (SCI) pada kadar 50-50. Pada 18 September 2014, Bfood telah pun membeli perkongsian saham 50% milik SCI pada harga RM279.52 juta menjadikan Berjaya Food Group adalah pemilik penuh Starbucks di Malaysia.


5 Haiwan Yang Setia Dengan Pasangannya Sepanjang Hayat Menurut Sains

Setiap hari kita boleh baca kisah tentang kes kecurangan rumah tangga. KIsah-kisah tersebut mampu mempengaruhi pembaca kerana kesan yang lekat pada mental kita, boleh membuatkan seseorang itu takut untuk berkahwin. Kenapa berlakunya masalah curang?

Sedangkan dalam alam kita ini, wujud kelompok haiwan yang mampu setia dan mengamalkan monogami sesama pasangan. Berikut adalah 5 haiwan paling setia pada pasangan mereka sepanjang hayat.

Serigala adalah haiwan yang cukup setia pada keluarga atau 'pack' mereka. Serigala mampu sehidup semati dengan pasangan mereka serta mampu mengenali hubungan di antara adik beradik. Dianugerahkan organ seks yang kekal berfungsi sepanjang hayat, pasangan serigala mampu mempunyai anak sehingga mereka mati, dengan pasangan yang sama. Apabila pasangannya mati, serigala itu akan meneruskan hidup sendirian. (rujukan)

Jika anda sudah menonton banyak dokumentari serta filem tentang penguin, sudah pasti anda tahu susah payah hidup mereka. Cinta antara dua penguin ini banyak berlaku dalam keadaan cinta jarak jauh, dengan hanya 20 ke 30 hari sahaja pasangan penguin dapat bersama dalam setahun selepas penguin betina perlu berhijrah dan penguin jantan tinggal menjaga telur, menurut satu kajian saintis di Pulau Falkland. APa yang lebih mengkagumkan, dalam kajian tersebut, penguin betina didapati akan merantau sejauh 600km jaraknya daripada pasangan mereka dan apabila kembali bertemu, akan mencari pasangan yang telah lama mereka tinggalkan. (rujukan)

Keluarga memerang Eropah adalah keluarga haiwan yang paling mirip dengan keluarga manusia yang bahagia. Selepas mengawan dan mempunyai keluarga, memerang ini akan mula membina kehidupan dengan membuat empangan dan sarang mereka bersama-sama. Kedua-dua memerang betina atau jantan akan sama-sama menjaga anak-anak mereka sehinggalah salah satunya meninggal dunia. Semasa hayat pula, mereka tidak pernah berlaku curang.(rujukan)

Jika memerang Eropah adalah contoh keluarga bahagia, burung albatross pula adalah contoh haiwan paling romantik. Setiap kali bertemu, pasangan burung albatross akan menari bersama-sama. 95% hidup mereka dihabiskan di udara atau diatas permukaan laut sebelum kembali ke tanah untuk mengawan. Selepas bertelur (albatross hanya bertelur sebiji sekali dalam 18 bulan) kedua-dua ibu bapanya akan menjaga telur tersebut sehinggalah menetas dan anak mereka mempunyai bulu pelepah sendiri.(rujukan)

Angsa Putih atau Swan juga mengamalkan kekal setia dengan pasangan seumur hidup, seperti mana manusia kerap menggunakan swan sebagai simbol cinta. Walau bagaimanapun, hakikatnya bukanlah seindah kisah cinta memerang atau albatross. Swan mengamalkan pasangan seumur hidup tetapi mereka mampu mengalami perceraian.

Apabila mempunyai pasangan, swan betina didapati akan menjadi lebih berani apabila bersama dengan swan jantan serta merasa lebih selamat. Swan jantan pula mempunyai tugas untuk melindungi swan betina daripada ancaman swan lain atau ancaman luar serta keluarga

Pasangan swan akan melahirkan anak dengan masing-masing bertanggungjawab menjaga anak-anak mereka. Apabila berlaku krisis seperti masalah pada telur, hilang anak dan lain-lain, pasangan swan tadi mungkin akan berpisah, mencari pasangan baru akibat kekecewaan mereka. (rujukan)


Apple iPhone X Dinobatkan Telefon Pintar Paling Mudah Pecah di Dunia

Sebuah syarikat pembekal warranti telefon, SquareTrade telah melaporkan dalam ujian mereka yang Apple iPhone X yang bakal dilancarkan di Malaysia tidak lama lagi, adalah telefon pintar paling mudah pecah setakat ini.

Takhta tersebut sebelum ini dipegang oleh Samsung Galaxy S8, di mana Samsung S8 menjadi telefon pintar pertama yang pecah pada semua bahagian dalam ujian jatuhan pertama dan mendapat 76 daripada 100 markah. Semakin tinggi markah dalam ujian mereka, semakin tinggi risiko untuk telefon tersebut mudah pecah.

Apple iPhone X pula dilabelkan sebagai rekaan telefon pintar yang mempunyai risiko 90 daripada 100 markah, melalui ujian mereka.

Dengan menggunakan beberapa siri ujian bagi menguji ketahanan peranti terbaru syarikat Apple itu, pada jatuhan pertama setinggi 6 kaki sudah cukup untuk merosakkan skrin telefon tersebut serta mencalarkan bahagian badan.

Jatuhan terus pada bahagian skrin pula menyebabkan bahagian skrin iPhone X retak dengan bahagian kacanya mula longgar. Bahagian belakang telefon tersebut yang juga diperbuat daripada kaca mengalami retak besar apabila dijatuhkan pada bahagian belakang.

Walaupun ada pihak mempertikaikan hasil ujian yang dijalankan oleh SquareTrade yang dikatakan lebih berminat untuk mempromosikan warranti tambahan bagi peranti-peranti telefon yang mereka jual, SquareTrade menafikan dakwaan tersebut. Ujian yang dijalankan oleh SquareTrade bertujuan untuk mengenalpasti dakwaan pihak Apple, yang mendakwa kaca yang meliputi iPhone X adalah paling lasak pernah digunakan dalam peranti keluaran mereka setakat ini.

Peminat-peminat produk Apple menafikan dakwaan SquareTrade dengan ujian-ujian yang mereka lakukan sendiri, namun konklusi sama turut diperolehi oleh pihak CNet, media gergasi Amerika Syarikat yang melakukan ujian yang hampir serupa dengan ujian SquareTrade.

Dalam ujian CNet, iPhone X yang dijatuhkan hanya dari jarak 3 kaki sudah mengalami retakan pada jatuhan pertama dan dalam siri ujian lain, iPhone X tidak berupaya tahan dan mengalami kerosakan teruk.

Apa yang menakutkan, kos untuk membaiki peranti yang berharga RM5000 lebih di Malaysia ini juga tinggi dan serta sukar dibuat, menjadikan Apple iPhone X diisytiharkan sebagai telefon pintar paling mudah pecah dan cukup sukar untuk dibaiki, berdasarkan ujian CNet, ketinggian 3 kaki pun sudah cukup untuk menjahanamkan iPhone X anda.

Nasihat kami, andai ada di antara pembaca Iluminasi yang mampu membeli sebuah Apple iPhone X ini, gunakanlah bekas pelindung untuk telefon anda sejak hari pertama anda membelinya. Takut-takut jatuh dan pecah, membuatkan anda kerugian ribuan ringgit sekelip mata.


Kelebihan Menjadi Penumpang Dan Pemandu Uber/Grabcar Berbanding Teksi

Walaupun ramai yang sudah mengetahui apa itu Uber dan GrabCar, tetapi hanya penduduk yang tinggal di bandaraya seperti Kuala Lumpur dan sebagainya yang merasai pengalaman menaiki Uber. Informasi ini dikongsi untuk semua orang terutama mereka yang tidak pernah menaiki Uber dan baru pertama kali ke bandaraya yang besar.

Bagi mereka yang dalam keadaan tergesa-gesa dan memerlukan kenderaan dengan segera, Uber antara perkhidmatan yang terbaik untuk anda. Jika anda tersadai di tempat yang tiada teksi, anda boleh terus menggunakan aplikasi Uber untuk memohon perkhidmatan Uber di mana-mana sahaja anda berada.

Ini memudahkan perjalanan anda kerana anda boleh memohon perkhidmatan ini tidak kira tempat. Jika dibandingkan dengan teksi, perkhidmatannya hanya mengikut nasib, jika terdapat teksi di kawasan tersebut maka adalah ia. Jika tiada teksi, anda tidak dapat menggunakan perkhidmatan teksi.

Untuk Uber, anda hanya memerlukan internet yang mana kemudiannya anda terus memohon permintaan Uber dan dalam masa seminit hingga dua minit, permintaan tersebut akan disambut oleh mana-mana pemandu uber. Uber juga memaparkan kepadatan pemandu Uber yang ada di kawasan jadi anda boleh mengetahui kebarangkalian untuk mendapatkan perkhidmatan mereka.

Bagi pengguna Uber, anda dapat mengetahui tambang yang tetap dan murah berdasarkan jarak perjalanan anda. Pihak Uber tidak akan mengambil lebih daripada nilai yang anda patut bayar. Jadi ini dapat memudahkan anda untuk membuat mengetahui jumlah yang anda patut bayar kerana jumlah ini tetap dan dipaparkan di telefon anda.

Berlainan pula dengan teksi yang bergantung kepada meter kereta itu kerana nilai teksi itu mengikut perjalanannya. Jika pemandu teksi mengambil jalan yang jauh maka meter tersebut akan membacakan nilai yang lebih tinggi. Untuk Uber, anda boleh mengetahui jalan yang terdekat kerana ia akan dipaparkan dalam peta Uber itu sendiri. Bagi teksi, tiada peta yang akan dipaparkan jalan yang terdekat.

Bagi teksi yang tidak menggunakan meter, harga teksi selalunya lebih mahal berbanding Uber dengan perbandingan yang sangat ketara. Dalam perjalanan yang sehingga bernilai RM20 bagi teksi, harga untuk Uber hanya sekitar RM10 ringgit. Ini berdasarkan pengalaman penulis dan ramai pengguna Uber sendiri.

Uber juga ada membuat promosi daripada masa ke semasa di mana anda dapat menggunakan secara percuma atau mendapat potongan harga yang berbaloi. Promosi ini boleh digunakan dengan memasukkan kod ke dalam aplikasi Uber dan caranya sangat mudah. Promosi seperti tidak ditawarkan oleh perkhidmatan teksi yang mana harga sentiasa tetap dan tidak diturunkan.

Perkhidmatan Uber boleh dimohon bila-bila sahaja anda mahu. Kadang-kadang perkhidmatan ini boleh anda dapatkan sehingga pukul 2-3 pagi. Jika anda di rumah dan tiba-tiba anda membuatkan keputusan untuk pergi ke pusat membeli-belah, anda boleh terus memohon Uber untuk anda menggunakannya.

Berlainan dengan teksi, anda harus memohon dengan lebih awal kerana anda tertakluk kepada masa pemandu teksi tersebut. Jika anda hendak ke sesuatu tempat, anda harus memohon teksi sehari sebelum atau beberapa jam sebelum perjalanan anda.

Jika dibandingkan dengan perkhidmatan Uber, ini menunjukkan perbezaan yang ketara kerana keputusan untuk menggunakan perkhidmatan ini boleh dibuat bila-bila sahaja anda mahukan. Tambahan pula, kereta Uber ini variasi keretanya yang sangat selesa kerana kebanyakkan keretanya sangat berkualiti berbanding kereta-kereta teksi.

Jika anda risau dengan pemanduan yang tidak beretika oleh pemandu Uber, anda boleh melaporkan perkara ini kepada pihak Uber. Setiap perjalanan anda direkodkan ke dalam pangkalan data dan anda boleh memberi nilai prestasi pemandu-pemandu Uber daripada 0 hingga 5 bintang. Ini boleh memastikan keselesaan dan keselamatan anda terjamin kerana pemandu yang mempunyai nilai bintang rendah akan dilarang menjadi pemandu Uber.

Berlainan pula dengan teksi kerana perjalanan itu tidak direkod dan pemandu teksi juga boleh berkelakuan seperti yang mereka inginkan. Kelakuan pemandu teksi juga boleh dilaporkan tetapi laporan anda akan mengambil masa dan banyak prosedur yang rumit anda harus lalui untuk melaporkan pemanduan ini. Untuk Uber pula, jika mereka melakukan kelakuan buruk, anda boleh terus melaporkan dan dia akan serta-merta digugurkan daripada menjadi pemandu Uber.

Kaedah bintang yang diperkenalkan dalam aplikasi Uber untuk memudahkan anda untuk menilai pemandu Uber itu sendiri jadi anda tahu jika pemandu tersebut disukai oleh pengguna atau tidak. Selalunya pemandu Uber yang mempunyai nilai bintang 4.5 ke atas mempunyai kelakuan pemanduan yang baik dan anda akan berasa selesa untuk menaiki kereta mereka.

Ramai juga di kalangan pemandu Uber yang mengambil banyak langkah terbaik untuk memastikan keselesaan anda. Contohnya, ada di antara pemandu yang menyediakan charger telefon bimbit dan gula-gula supaya anda berasa lebih selesa untuk menaiki kenderaan anda. Ini salah satu kelebihan penggunaan Uber.

Jika anda sedang menunggu teksi, anda mungkin tidak tahu di mana keberadaan dan cara menghubungi teksi tersebut. Ini menyebabkan anda tertunggu-tunggu tanpa arah ketibaan teksi tersebut. Berlainan buat Uber pula, jika anda sedang menunggu Uber dan anda takut ia akan tiba lewat, anda dapat melihat keberadaan pemandu Uber tersebut.

Pada aplikasi Uber juga akan memaparkan tempoh masa yang akan diambil oleh pemandu Uber itu untuk tiba ditempat anda, jadi sekurang-kurangnya anda tahu berapa lama anda harus tunggu sehingga mereka akan tiba. Anda juga boleh menghubungi pemandu tersebut kerana maklumat untuk anda hubungi pemandu tersebut dipaparkan di aplikasi Uber ini.

Jika pemandu ini sesat atau tidak menjumpai jalan ke tempat anda, mereka akan menghubungi anda untuk memastikan tempat tersebut betul-betul tepat. Anda juga boleh menghubungi mereka untuk memaklumkan keberadaan anda secara tepat. Selain itu, anda juga bebas untuk mengikuti jalan yang anda inginkan dengan memberitahu jalan tersebut kepada pemandu Uber kerana kebanyakkan daripada pemandu Uber sangat peramah dan hanya mahu memudahkan perjalanan Uber.

Selain menjadi pengguna, pemandu Uber juga mendapatkan kelebihannya yang tersendiri. Contohnya, pemandu Uber mendapat gaji yang lebih tinggi berbanding pemandu teksi kerana nilai wang yang mereka harus membayar kepada pihak Uber adalah jauh lebih rendah berbanding nilai yang pemandu teksi harus bayar kepada syarikat teksi.

Pemandu Uber juga boleh melakukan pekerjaan sebagai pemandu Uber secara sambil-sambilan kerana anda tidak tertakluk kepada jam pemanduan. Ramai yang mengambil peluang ini untuk melakukan pekerjaan Uber semasa hari cuti ataupun selepas kerja tamat selalunya selepas pukul 5. Ini dapat memberi pendapatan lebih kepada anda yang mana sedikit sebanyak membantu perbelanjaan harian anda.


5 Rekod Kelajuan Paling Pantas Yang Dicapai Dalam Sukan Menggunakan Raket

Pasti ramai tidak percaya jika dikatakan, antara kebanyakan sukan, bulu tangkis badmintonlah yang menjadi raja kepada kelajuan. Lagilah tak percaya bila bulu tangkis yang hanya diperbuat daripada getah, gabus dan bulu angsa itu, mampu pergi jauh lebih pantas berbanding bola tenis yang dibina dengan teknologi moden atau bola golf, yang beratnya saja mampu membuatkan seseorang pengsan apabila terkena kepala.

Bulu tangkis adalah kereta api peluru yang setakat ini tidak mampu dikejar oleh sukan-sukan lain, tetapi tahukah anda rekod-rekod kelajuan yang pernah dicapai dalam sukan-sukan beraket ini?

Setakat ini, rekod dipegang oleh seorang pemain kerdil bernama Lee Chong Wei dari sebuah negara kerdil bernama Malaysia. Kelajuan pukulan kencang Chong Wei selaju 409km/j direkodkan dalam satu kejohanan di Hong Kong, menggunakan teknologi Hawk-Eye. Apa yang menariknya, dalam satu sesi ujian pembangunan raket dalam tahun 2013, pemain Malaysia, Tan Boon Heong merekodkan kelajuan 493km/j dengan menggunakan raket prototaip, namun rekod itu tidak dikira kerana bukan berlaku dalam perlawanan sebenar. Lee Chong Wei pada sesi sama, hanya mencatatkan 456km/j kelajuan.

Skuasy nampak saja laju bolanya tetapi tidaklah selaju bulu tangkis badminton. Rekod kelajuan bola skuasy setakat ini dipegang oleh Cameron Pilley, pemain yang berada dalam kedudukan ke 17 dunia ketika artikel ini ditulis. Mempunyai ketinggian 193 cm, Pilley mempunyai kekuatan pukulan yang cukup mengkagumkan. Dia mencatatkan pukulan sepantas 283km/j pada tahun 2014.

Pukulan paling pantas dalam sukan tennis selalunya berlaku ketika permulaan permainan, dalam pukulan servis. Pemain tennis yang memegang rekod pemukul kelajuan paling pantas yang dicatatkan secara rasmi adalah Samuel Groth, pemain yang pernah mencapai kedudukan 53 dunia. Diakui oleh ATP sebagai antara pemain mempunyai kelajuan servis paling menakutkan, Groth mencatatkan kelajuan 263km/j dalam satu perlawanan jelajah ATP Challenger.

Bola yang ringan membuatkan kelajuan yang mampu dicapai dalam sukan ping-pong agak terbatas. Rekod kelajuan pukulan paling pantas bagi sukan ping-pong oleh pemain ping-pong amatur Poland, Lukasz Budner yang menyertai satu pertandingan di Poland. Beliau mencatatkan kelajuan 116km/j pada satu pukulannya.

Sukan golf merupakan sukan kedua di mana bolanya terpantas. Pukulan golf paling pantas dicatatkan oleh Jamie Sadowlski dengan kelajuan 235km/j. Sadowlski juga adalah pemegang rekod jarak yang dicapai dalam satu pukulan.

Sebagai rujukan paling penting, sebiji peluru mempunyai kelajuan sekitar 2735km/j. Itulah dia contoh bagaimana manusia menyalah gunakan kebolehan dan bakat mereka, mencipta sesuatu yang pantas tetapi gunanya untuk membunuh nyawa lain.


Nikola Tesla : Pencipta elektrik yang hebat namun tidak dikenali ramai

Apabila anda berfikir tentang elektrik, siapakah nama-nama terkenal yang terpancul di fikiran anda. Semestinya nama Thomas Edison akan bermain difikiran anda. Tetapi bagaimana pula dengan nama Nikola Tesla, adakah anda mengenalinya?

Nikola Tesla mungkin pencipta yang paling berpengaruh dan produktif yang anda tidak pernah dengar. Tesla dilahirkan pada 1856 di Croatia dan berhijrah ke Amerika Syarikat pada tahun 1884. Latar belakangnya dalam bidang kejuruteraan mekanikal dan elektrikal menyebabkan ia dapat bekerja bersama Thomas Edison di ibu pejabatnya di Manhattan.

Tesla membantu Edison memperbaiki beberapa ciptaannya termasuk motor arus terus (DC). Banyak bahan sejarah menceritakan kisah Edison yang menawarkan Tesla sebanyak $ 50,000 yang dianggarkan melebihi $ 1 juta dolar pada waktu ini untuk Tesla mereka bentuk motor DC dengan lebih baik. Tesla menghasilkan satu dan didakwa semata-mata mahu mendapatkan wang itu tetapi Edison mendakwa dia hanya bergurau. Disebabkan oleh kejadian tersebut maka hubungan antara Tesla dan Edison berakhir selepas itu.

Selepas berpisah dengan Edison, Tesla cuba mula menubuhkan syarikat yang hanya fokus pada kejuruteraan elektrik. Beliau berjaya membawa satu inovasi dengan penambahbaikan kepada teknologi arus ulang alik (AC) dan dikongsikan kepada seorang ahli perniagaan dan jurutera  iaitu George Westinghouse. George menerima pandangan Tesla terhadap teknologi AC yang boleh membantu menyelesaikan masalah bagaimana untuk menghantar kuasa elektrik menerusi jarak jauh.

Tesla terkenal didalam  bidang kejuruteraan elektrik untuk penghasilan teknologi AC dan pembangunan motor AC. Pandangan Tesla akhirnya  membantu George memenangi "Battle of the Currents" terhadap sistem DC Edison dan kuasa AC kekal sebagai standard penghantaran jarak jauh di seluruh dunia.

Tesla adalah seorang pencipta yang produktif sepanjang hayatnya. Beliau berjaya memperoleh hampir 300 paten di seluruh dunia untuk reka bentuk dan ideanya. Malangnya, beliau tidak pernah dapat menghasilkan kekayaan dengan sifat genius saintifiknya.

Beberapa penemuan dan inovasi lain Tesla termasuklah pengubah voltan arus tinggi yang kini dikenali sebagai gegelung Tesla, pengayun elektrik, penjana, meter, motor induksi, teknologi radar, lampu yang lebih baik, sinaran X(x-ray), komunikasi radio, teknologi kawalan jauh yang menggunakan isyarat radio dan medan magnet berputar yang menjadi asas kepada kebanyakan jentera AC.

Tesla meninggal dunia di New York City pada tahun 1943. Dikhabarkan juga bahawa Tesla telah berjaya mencipta elektrikal percuma tanpa wayar namun ciptaannya tersebut terus ditolak disebabkan syarikat tidak boleh mengaut keuntungan jika tidak meletak meter di setiap permis.


Bagaimana Gerakan Feminisme Dunia Memurtadkan Wanita Muslim?

Pada usia kami muda, kami merasakan kami berdua berjiwa feminis, melihat sendiri kesan buruk rumah tangga pada wanita. Kami berdua rasa perlunya satu perubahan atau tindakan diambil untuk menghalang penderaan ke atas wanita, dari segi fizikal dan mental.

Kami masih merasa sedemikian sekarang, namun apa yang berubah adalah kami sudah menyedari gerakan feminis bukannya solusi kepada masalah ini. Feminisme adalah sebahagian daripada masalahnya. Feminisme itu sendiri bermula sebagai satu gerakan anti agama dan anti-keluarga. Susur galurnya sudah sebegitu rupa apatah lagi bukti mesej-mesej sama disampaikan dalam ucapan pejuang feminisme seluruh dunia.

Orang Islam perlu menyedari isu ini kerana amat mudah untuk seorang Muslim menjadi feminis, seperti kami suami isteri. Ini berbahaya, kerana gerakan feminisme mempunyai banyak kepercayaan yang bercanggah dengan Islam dan sebenarnya mampu meruntuhkan kepercayaan orang Muslim.

Persoalan paling utama yang kami berdua nampak - mengapa makin ramai feminis Muslim meninggalkan Islam?

Wanita yang mengaku diri mereka feminis, hanya 1 daripada 10 mengamalkan kehidupan beragama, jika dibandingkan dengan 7 daripada 10 wanita dalam populasi secara am. Adakah ini menjawab persoalan gerakan feminsime membuat wanita meninggalkan agama? Berdasarkan statistik, wujud kebenaran di situ.

Dari 1993 hingga 2013, wanita yang mengaku tiada agama meningkat 3 kali ganda di Amerika Syarikat. 16 peratus wanita mengaku mereka atheist atau agnostik pada 1993 namun dalam tempoh 20 tahun, jumlah itu meningkat kepada 43 peratus. Penyelidik menjumpai hubungan di antara gerakan penyebaran feminisme, ideologi sekular yang disebarkan melalui media massa dan media sosial. menjadi penyebab anjakan ini.

Sudah berlaku berulang kali perkara yang sama berlaku. Lelaki dan wanita yang murtad dari Islam akan menggunakan hujah Islam, al-Quran dan Rasulullah saw. adalah punca amalan patriarki dan tekanan masyarakat pada wanita. Islam dipersalahkan sebagai 'tidak feminis.'

Jadi sejak dari awal, setiap penyokong feminis dididik untuk mempersoalkan - bagaimana seorang feminis mahu menjadi Muslim, kerana kedua-dua dikatakan tidak selari.

Saya menegaskan, dakwaan saya ini bukan bermaksud semua wanita Muslim yang mengaku dirinya feminis akan murtad, namun statistik kebarangkaliannya lebih tinggi kerana wujud hubungan di antara kedua-duanya.

Untuk menyelesaikan sesuatu masalah, kita perlu mengakui kewujudan masalah tersebut. Terlalu ramai orang Muslim, khasnya di Amerika Syarikat tidak mahu mengakui gerakan feminisme adalah ancaman kepada keimanan seorang Muslim.

Ini kerana dunia masa kini terlalu mendesak manusia mengamalkan amalan bercakap sesuatu yang hanya betul dari segi politik (poltically correct speech), sehingga kita takut menerima kecaman bila kita mengkritik sesuatu yang nyata tidak betul.

Begitupun, kita perlu berani berdepan dengan cemuhan orang ramai penyokong gerakan feminisme ini, kerana ancaman mereka sekarang kesannya hanya akan dirasai bertahun-tahun lagi. Pada waktu itu, menoleh ke belakang mencari titik mula silap kita, tidak lagi mendatangkan hasil.

Persoalannya, bagaimana seorang feminis Muslim boleh murtad melalui gerakan feminisme?

Peringkat mula, adalah peringkat di mana kes-kes sebenar realiti dijaja untuk menunjukkan ketidakadilan lelaki Muslim melayan wanita Muslim. Kisah penderaan, dasar yang mengikat wanita, budaya yang menindas dan juga institusi yang dipegang oleh lelaki disebar bagi menunjukkan berlakunya ketidak adilan. Lagi menarik jika si lelaki sebagai pesalah, menggunakan hujah agama dalam mempertahankan tindakan mereka. Memang pesta lah.

Peringkat kedua, mesej yang disampaikan bersifat lebih abstrak. Persoalan seperti "kenapa Ustaz yang menegur pemakaian wanita Muslim? Mengapa wanita Muslim perlu menutup aurat? Kenapa lelaki Muslim sibuk tentang kelakuan wanita? Kenapa dalam sebuah keluarga, ketua itu lelaki dan bukan sama rata?"

Peringkat ketiga pula, ilmuwan agama pula yang diserang kerana mempromosikan patrirarki, misalnya. Menyalahkan sistem patriarki dalam Islam, gerakan feminisme akan mempersoalkan ilmuwan Islam sekarang kenapa mempunyai pandangan yang berbeza tidak menyokong isu feminisme kontemporari. Mengapa patriariki disebarkan dan digalakkan? Mengapa Islam membenarkan penindasan wanita?

Pada peringkat ketiga, wanita feminis Muslim akan mula mempersoalkan sebarang bentuk bukti yang telah sekian lama menunjukkan kenapa ilmuwan Islam menggalakkan sistem patriarki diteruskan pada zaman ini.

Apabila seseorang wanita itu sudah sampai ke tahap ini, dia akan masuk peringkat ke dua peringkat terakhir. Jika tidak dibendung, di sinilah kerosakan sebenar pada akidah berlaku.

Dalam peringkat ke empat ini, seseorang wanita akan mula melawan apa yang terkandung dalam al-Quran dan ajaran Rasulullah saw., yang tidak setuju dengan gerakan permintaan feminisme. Apa saja yang dianjurkan oleh Rasulullah saw. yang berkait dengan sistem patriarki akan dinafikan.

Ketika inilah akan muncul penyokong kepada agenda 'wanita pun boleh jadi Imam', sebagai contoh. Solat tidak lagi perlu diasingkan lelaki dan wanita kerana wanita patutnya setara.

Pada peringkat ini, mental seorang wanita gerakan feminisme ini sudah menjadi bebas daripada kekangan hukum yang mengawal tindak tanduk seseorang wanita dan akan cuba mencari jalan keluar, kerana pemikirannya sudah hampir terbentuk. Bagi meneruskan agenda feminisme, dia sedar kesukaran yang akan muncul untuk kekal menjadi Muslim yang taat. Selepas mempersoalkan manusia, pada peringkat terakhir, seorang wanita itu akan mula mempersoalkan Tuhannya sendiri.

Kenapa Allah menjadikan manusia pertama lelaki? Kenapa bukan wanita? Kenapa Nabi dan Rasul itu lelaki? Kenapa Allah memilih Nabi Muhammad dan bukan Nabi Khadijah, misalnya?

Persoalan-persoalan ini akan mula bermain dalam fikiran seorang wanita Muslim sehinggakan dia akan mula mempersoalkan apa yang Allah swt. lakukan untuk manusia. Di sinilah dengan mudahnya berlakunya murtad. Bukan kerana keluar daripada Islam dengan sengaja, tetapi dengan mula mempersoalkan Allah itu sendiri.

Kenapa Allah menjadikan lelaki ketua keluarga, sedangkan ramai suami tidak layak jadi ketua keluarga? Kenapa Allah swt. tidak menghukum pihak-pihak yang menindas, merogol, melacurkan, mengambil kesempatan ke atas wanita-wanita?

Ketika inilah gerakan feminisme akan menawarkan satu jawapan kepada masalah-masalah dan persoalan ini kepada pengikutnya : "Agama adalah sesuatu yang dicipta oleh lelaki untuk memudahkan lelaki mengawal wanita."

Begitulah serba sedikit bagaimana gerakan feminisme menggunakan 5 peringkat untuk memusnahkan kepercayaan agama, tak kiralah agama apa sekalipun, dalam diri seorang wanita. Jika anda wanita yang merasakan diri anda seorang penyokong gerakan feminisme, tanyalah pada diri anda, apa peringkat anda.


Famadihana : budaya menari dengan mayat masyarakat Madagascar

Kematian merupakan suatu perkara yang pasti akan berlaku kepada setiap makhluk yang hidup di atas muka bumi ini. Ia merupakan sesuatu perkara yang menyedihkan bagi setiap manusia yang masih hidup. Namun, terdapat sesuatu perkara pelik yang berlaku di sebuah negara kepulauan Hindi. Kematian tidak dianggap sebagai sesuatu yang memilukan tetapi ia merupakan suatu upacara yang harus diraikan di kalangan masyarakat tersebut. Sehingga sekarang budaya tersebut masih ada di kalangan penduduk Madagascar.

Madagascar adalah sebuah pulau keempat terbesar di dunia. Dari sudut geografi, pulau ini terletak berhampiran dengan Afrika namun dari sudut sejarah,kebudayaan,adat dan kehidupan masyarakat adalah amat berbeza. Penduduk di sini mempunyai satu ritual pelik yang dikenali sebagai Famadihana iaitu upacara memperingati kematian. Upacara ini dilakukan dengan tujuan untuk mewujudkan rasa cinta dan memperingati ahli keluarga yang telah meninggal dunia.

Famadihana telah wujud sejak abad ke 17 dan upacara ini cuma dilakukan antara bulan Jun dan September setiap 7 tahun sekali oleh orang-orang dari suku kaum Malagasi. Menjelang upacara Famadihana ini, para ahli keluarga dan sanak saudara sama ada yang jauh atau dekat akan berkumpul bersama untuk menyambutnya. Upacara itu juga merupakan satu peluang dan kesempatan untuk ahli keluarga berkumpul bersama. Ritual ini bakal menggamit kenangan dan memori setiap ahli keluarga bersama dengan si mati.

Setelah ahli keluarga berkumpul, mereka akan menggali setiap kubur ahli keluarga dan mengambil keluar bungkusan berisi mayat dari lubang kubur tersebut. Selepas mengeluarkan mayat tersebut, setiap keluarga akan berteriak gembira sambil mengangkat mayat di atas kepala mereka. Kenapa mereka bergembira?. Berdasarkan kepercayaan suku kaum Malagasi, orang yang telah meninggal dunia sebenarnya tidak mati sepenuhnya kerana semangat dan roh si mati dikatakan masih mampu untuk berkomunikasi dengan ahli keluarga yang masih hidup. Mayat yang dikeluarkan dari kubur tersebut akan digantikan dengan persalinan yang baru menggunakan kain sutera yang disiram dengan air anggur dan minyak wangi.

Mayat yang telah siap disalin akan diarak mengelilingi kampung dengan sorak gembira. Upacara tersebut bagaikan sebuah pesta dimana muzik akan dimainkan dan seluruh ahli keluarga dan penduduk mula menari bersama mayat. Mereka akan mengenang semula kebaikan dan kenangan saat bersama si mata sepanjang hayatnya. Setiap khabar berita keluarga juga disampaikan kepada si mati. Setelah puas melepaskan rindu kepada si mati, mayat tersebut akan ditanam semula ke kuburan masing-masing bersama iringan muzik sehingga terbenamnya matahari. Setelah mayat siap ditanam maka tamatlah upacara ritual tersebut dan mereka akan menunggu saat tibanya hari tersebut selama 7 tahun lagi.

Disebabkan ritual ini, ramai dikalangan penduduk tersebut dikhuatiri terkena wabak penyakit. Ia terjadi disebabkan oleh mereka yang menari bersama mayat yang dikhuatiri mempunyai bakteria Yersinia Pestis. Kes pertama wabak ini berlaku pada 23 Ogos 2017 apabila seorang lelaki berusia 31 tahun yang datang melawat Madagascar telah terkena  gejala seperti malaria dan meninggal empat hari kemudian. Sejak kejadian tersebut berlaku, dilaporkan sebanyak 1,192 kes wabak telah direkodkan dan 124 orang telah meninggal dunia akibat penyakit itu yang berpunca dari ritual menari bersama mayat.


5 Sekolah Terbaik Melahirkan Pemimpin Malaysia

Pemimpin-pemimpin yang hebat pasti pernah menjalani kehidupan sebagai pelajar sekolah dan sekolah juga merupakan institusi yang berjaya membentuk pelajar-pelajar ini sehingga mereka berjaya menjadi pemimpin. Kejayaan sekolah selalunya diukur dengan pencapaian akademik tetapi pencapaian akademik bukanlah segalanya.

Setiap sekolah mempunyai corak dan gaya pendidikan mereka tersendiri jadi hari ini ingin berkongsi senarai sekolah-sekolah yang berjaya melahirkan pemimpin Malaysia pada hari ini. Sekolah ini juga terkenal kerana berjaya membentuk ramai ahli politik dan ketua eksekutif syarikat-syarikat terkemuka di Malaysia.

Saint John's Institution merupakan sekolah rendah dan menengah semua lelaki dan antara sekolah tertua di Kuala Lumpur. Walau bagaimanapun, aliran tingkatan enam di sekolah ini terbuka kepada kedua-dua lelaki dan perempuan. Saint John Instution juga merupakan antara 30 sekolah yang terpilih sebagai sekolah Cluster pada tahun 2007 oleh Menteri Pendidikan Malaysia.

Sekolah ini terletak di Jalan Bukit Nanas di tengah pusat bandar Kuala Lumpur. Sekolah ini mempunyai sejarahnya tersendiri kerana ia sudah ditubuhkan sebelum Tanah Melayu mencapai kemerdekaan sendiri. Pada tahun 1942 hingga 1945 sekolah ini ditutup kerana peperangan yang sedang berlaku pada waktu itu dan sekolah ini juga menjadi tempat pelarian mencari tempat perlindungan.

Dari segi kokurikulum, ia juga bergiat aktif dalam sukan-sukan dan pertandingan-pertandingan yang dipertandingkan di negara kita. Kokurikulum merupakan salah satu faktor pemimpin dapat dilahirkan kerana kokurikulum memberi peluang kepada pelajar-pelajar untuk meningkatkan kemahiran insan untuk membentuk mereka menjadi seorang pemimpin.

Saint John Institution juga terkenal kerana salah sebuah sekolah hebat yang bertanding dalam pasukan pancaragam yang dipertandingkan di peringkat kebangsaan dan antarabangsa. Selain itu, bermacam-macam jenis sukan ditawarkan di sekolah ini seperti ragbi, memanah, bola sepak, hoki, gimnastik dan sebagainya.

Antara alumni terkenal bagi sekolah ini ialah Perdana Menteri kita pada hari ini iaitu Dato Seri Mohammad Najib bin Tun Abdul Razak yang mendapat pendidikan bagi kedua-dua sekolah rendah dan menengah. Selain itu, Menteri Pertahanan Negara, Hishammudin Hussein dan Governor Bank Negara Malaysia, Zeti Aziz juga merupakan alumni sekolah ini.

Sekolah ini juga merupakan sekolah bagi Sultan Selangor dan Perak selain melahirkan seniman seperti Afdlin Shauki, Hans Isaac, Aizat Amdan dan Harith Iskandar

Kolej Tunku Kurshiah merupakan sekolah menengah semua perempuan dan ia ditubuhkan pada tahun 1947. Sekolah ini juga tersenarai bagi 10 sekolah terbaik SPM pada beberapa tahun termasuk pada tahun 2017 memegang tempat ke-2 dengan pencapaian Gred Purata Nasional 1.31.

Sekolah ini terletak di Seremban, Negeri Sembilan dan merupakan sekolah yang sangat dikenali bagi seluruh rakyat Malaysia terutama bagi pelajar perempuan kerana ia merupakan sekolah semua perempuan yang paling berprestij di Malaysia. Selain menawarkan SPM, ia juga menawarkan program International Baccalaureate iaitu program persediaan yang diiktiraf antarabangsa.

Pada tahun 2000, Kolej Tunku Kurshiah atau juga disebut sebagai TKC telah dipilih sebagai salah sebuah sekolah untuk mengambil bahagian dalam Aplikasi Perdana Sekolah Pintar Malaysia anjuran Koridor Raya Multimedia (MSC). TKC juga tersenarai dalam Sekolah Berasrama Penuh (SBP) selain mendapat pengiktirafan sebagai Sekolah Berprestasi Tinggi (SBT) iaitu pengiktiran terbaik bagi sebuah sekolah di Malaysia.

Kolej Tunku Kurshiah juga terkenal kerana aktif mengambil bahagian dalam aktiviti kokurikulum di peringkat kebangsaan seperti Wind Orchestra dan juga pertandingan yang paling banyak membentuk seorang pemimpin iaitu pertandingan debat. Disebabkan sekolah ini aktif dalam banyak pertandingan seperti pertandingan debat menyebabkan kecenderungan mereka untuk melahirkan pemimpin sangatlah tinggi.

Sekolah ini juga telah melahirkan beberapa pemimpin-pemimpin hebat contohnya seperti isteri kepada Perdana Menteri semasa iaitu Datin Seri Rosmah Mansor dan Ketua Pembangkang Malaysia iaitu Dato' Seri Dr Wan Azizah Wan Ismail. Antara tokoh-tokoh daripada alumni ini ialah Datuk Dr Mazlan Othman, Ketua Pengarah Agensi Angkasa Lepas Malaysia. Ketua Wanita UMNO, Datuk Seri Shahrizat Jalil dan Datin Paduka Marina Mahathir juga merupakan alumni institusi ini.

English College atau juga dikenali sebagai Maktab Sultan Abu Bakar merupakan antara sekolah bersejarah di Malaysia dan sekolah ini telah berjaya melahirkan ramai pemimpin-pemimpin hebat. Sekolah semua lelaki ini terletak di bandar Johor Bahru dan merupakan salah sebuah Sekolah Kecermelangan Kluster. Ia juga merupakan 10 sekolah inggeris tertua di Malaysia dan sekolah tertua di Johor. Alumni sekolah ini dikenali sebagai ECOBA.

Sekolah ini pada awalnya hanya mempunyai 21 pelajar pada tahun 1914 sebelum kita berjaya mencapai kemerdekaan. Pada tahun 1941 hingga 1945 di mana Tanah Melayu telah ditawan oleh askar jepun, sekolah ini telah digunakan sebagai markas tentera, kilang, hospital tentera selain juga merupakan sebuah kem penjara oleh tentera jepun.

Sekolah ini dibuka semula pada tahun 1946 dan pada tahun 1960 namanya ditukarkan kepada Maktab Sultan Abu Bakar (MSAB) setelah kita berjaya meraih kemerdekaan daripada pihak British. Sekolah ini juga bergiat aktif dalam kokurikulum dan pasukan ragbi sekolah ini amat digeruni oleh sekolah-sekolah di Johor dan Malaysia satu ketika dahulu. Pasukan ragbi sekolah ini dieberi nama "Stingboks" diambil daripada pasukan ragbi kebangsaan Afrika Selatan.

Selain itu, sekolah ini juga terkenal kerana pasukan pancaragam ini banyak mengambil bahagian dalam pertandingan-pertandingan peringkat kebangsaan dan sekolah ini juga sesuai bagi ibu bapa yang mengharapkan anak mereka untuk menjadi seorang pemimpin. Banyak pemimpin telah dilahirkan daripada sekolah ini.

Pemimpin paling terkenal yang dilahirkan daripada sekolah ini ialah Perdana Menteri Malaysia yang ketiga iaitu Tun Hussein Onn. Setelah 103 ditubuhkan, sekolah ini telah melahirkan 2 Sultan Johor termasuk DYMM Sultan Ibrahim, 2 Timbalan Perdana Menteri, 3 Menteri Besar Johor dan seorang ketua hakim negara.

Kolej Melayu Kuala Kangsar atau lebih dikenali sebagai MCKK merupakan salah sebuah tertua di Malaysia. Ia ditubuhkan pada 1905 di Kuala Kangsar, Perak dan merupakan sekolah paling berprestij di Malaysia dalam melahirkan pemimpin. Ramai juga memanggil sekolah ini sebagai "sekolah pemimpin" kerana banyak melahirkan pemimpin.

Sekolah ini telah diiktiraf sebagai Sekolah Berprestasi Tinggi pada tahun 2010 dan menawarkan program International Baccalaureate. Alumninya yang sangat kukuh iaitu MCOBA banyak menyumbang semula kepada pembangunan sekolah ini dalam melahirkan pelajar-pelajar berkaliber. Sekolah ini juga merupakan salah sebuah Sekolah Berasrama Penuh (SBP) semua lelaki.

Kehebatan sekolah ini dibuktikan dalam berbagai-bagai pertandingan peringkat kebangsaan seperti pertandingan Debat Ala Parlimen di mana pelajar-pelajar sekolah telah menjadi johan bagi pertandingan debat ini selain mendapat anugerah pendebat terbaik. Sekolah ini juga terkenal dengan ragbi dan telah lama digeruni oleh sekolah-sekolah lain di seluruh Malaysia.

Pasukan ragbi MCKK juga dikenali sebagai "All Blacks Malaysia" dan sudah bertahun-tahun mereka memegang takhta sebagai pasukan ragbi terbaik di Malaysia. Pasukan ragbi MCKK telah mengalahkan pasukan ragbi saingan sengitnya seperti Kolej Sultan Abdul Hamid (KSAH), Sekolah Alam Shah (SAS), Sekolah Tuanku Abdul Rahman (STAR) dan Sekolah Dato' Abdul Razak (SDAR).

Antara alumni terhebat sekolah ini ialah bekas Perdana Menteri Kedua, Tun Abdul Razak Hussein. Bekas Timbalan Perdana Menteri dan Ketua Pembangkang, Dato' Seri Anwar Ibrahim juga merupakan alumni sekolah ini. Selain itu, Menteri Pertahanan Negara, Datuk Seri Hishamuddin Hussein juga pernah mendapat pendidikan di sini.

MCKK telah melahirkan 7 Yang di-Pertuan Agong daripada 13 termasuk seorang presiden Mahkamah Tertinggi Malaysia, seorang Sultan Brunei, 4 Yang di-Pertua Negeri, Bekas Presiden UMNO, Dato' Onn Jaafar, Ketua Eksekutif CIMB Bank dan ramai lagi. Tokoh-tokoh terlibat dalam pembangunan ekonomi, pendidikan, perundangan, ketenteraan dan kesenian Malaysia.

Kolej Sultan Abdul Hamid merupakan sebuah sekolah berpendidikan inggeris yang telah ditubuhkan pada tahun 1908 dan merupakan antara sekolah tertua di Malaysia selain merupakan sekolah tertua di Kedah. Ia terletak penghujung Jalan Langgar di bandaraya Alor Setar, Kedah dan telah melahirkan ramai pemimpin ternama.

Bagi pelajar-pelajar di Alor Setar, ramai yang memanggil sekolah ini dengan gelaran "kolej" dan alumni mereka juga disebut sebagai "Collegians". Pengetua pertama sekolah ini ialah Mohammad bin Iskandar iaitu merupakan bapa kepada Perdana Menteri Malaysia yang keempat Tun Dr Mahathir. Alumni sekolah dikenali sebagai SAHOCA

Sekolah ini dahulunya merupakan sekolah campur sebelum ditukarkan kepada sekolah semua lelaki. Ia juga merupakan sekolah bersejarah kerana telah melalui zaman peperangan kedua yang dahsyat di mana sekolah ini telah ditutup seketika semasa tentera jepun datang ke Tanah Melayu.

Kolej Sultan Abdul Hamid sangat bergiat aktif dan telah menyebarkan namanya kerana ramai daripada pelajar sekolah ini telah memasuki pertandingan-pertandingan di peringkat kebangsaan mahupun antarabangsa dalam membentuk pemimpin seperti Pertandingan Bahas Ala Parlimen dan juga Pertandingan Pidato.

Selain itu, pasukan pancaragam sekolah ini merupakan salah satu pasukan pancaragam tertua yang telah ditubuhkan dan ia juga telah memenangi beberapa anugerah di peringkat kebangsaan mahupun antarabangsa. Disebabkan pelajar-pelajar mempunyai karisma yang tinggi, ini memberi peluang bagi mereka untuk melibatkan diri dalam bidang kepimpinan. Pasukan ragbi KSAH juga digeruni oleh sekolah-sekolah di Kedah.

Tokoh tersohor yang pernah dilahirkan di sekolah ini ialah Perdana Menteri Malaysia yang pertama Tunku Abdul Rahman dan juga yang keempat iaitu Tun Dr Mahathir Mohammad. Selain itu, bekas Yang di-Pertuan Agong dan juga Sultan Kedah, Almarhum Sultan Abdul Halim Muadzam Shah juga merupakan alumni sekolah ini.

Kolej Sultan Abdul Hamid telah berjaya melahirkan 2 Sultan Kedah, 2 Tokoh Ketenteraan, 6 Ketua Hakim Negara termasuk ketua hakim negara yang pertama, Yang di-Pertua Negeri Penang juga merupakan bekas presiden Dewan Negara, seorang tokoh diplomat dan juga bekas penyerang bola sepak negara yang pernah bermain di Jerman dan Perancis, Akmal Rizal Ahmad Rakhli.


5 Pemain Yang Tidak Pernah Dilayangkan Kad Kuning!

Bentesan keras, emosi tidak terkawal dan bantahan terhadap pengadil boleh menyebabkan layangan kad kuning dalam bola sepak Eropah pada hari ini, mahupun di serata dunia. Sementara sebahagian daripada mereka adalah pemain yang kerap dikenakan hukuman ini - seperti Gareth Barry atau Wayne Rooney - ia adalah perkara biasa kerana sejak Liga Perdana bermula, dari 20 pesalah utama, 15 daripada mereka adalah bangsa Inggeris.

Ya, Barry mungkin menjadi pemain bola sepak yang paling banyak dihukum di Liga Perdana - dengan Rooney di tangga kelima dalam senarai sepanjang masa - dan walaupun Liga Perdana Inggeris adalah antara liga yang menampilkan permainan yang 'keras', namun masih terdapat beberapa pemain yang tidak pernah dilayangkan kad kuning apatah lagi kad merah walaupun sekali!

Berikut adalah lima pemain dengan rekod tersebut: (Dengan kerjaya bermain mereka dalam kurungan)

Sesiapa yang pernah bermain permainan EA Sports-FIFA peringkat 'beginner' mungkin sudah kenal dengan nama Dixie Dean dan membuatkan pengulas Martin Tyler dan Alan Smith akan menyebut tentang beliau berulang-kali apabila anda menjaringkan enam puluh gol atau lebih dalam Liga tempatan.

Dean adalah legenda Everton. Walaupun beliau bermain untuk lima kelab secara keseluruhan, beliau menghabiskan sebahagian besar kerjaya profesionalnya bermain untuk kelab Merseyside itu dan menjaringkan 349 gol dalam 399 penampilan.

Dean juga mempunyai rekod yang jarang berlaku iaitu penghormatan sebagai salah seorang daripada beberapa pemain bola sepak profesional yang tidak pernah dikenakan hukuman dalam apa jua bentuk. Beliau membuat 447 penampilan untuk kesemua lima kelab dan tanpa sebarang aksi 'kotor'.

Antara sebab Billy wright berada dalam senarai ini adalah kerana statusnya sebagai legenda, bekas pemain Wolverhampton ini juga terkenal dengan pelbagai rekod lain. Hanya satu kelab sepanjang karier, Billy Wright memegang rekod sebagai pemain bola sepak pertama yang berjaya mencapai 100 kaps untuk pasukan kebangsaan.

Beliau juga memegang rekod sebagau pemain yang paling lama bermain bola sepak di peringkat antarabangsa. Rekod laun yang dipegangnya ialah sebagai kapten pasukan paling lama dimiliki oleh pasukan England: mengetuai pasukannya sebanyak 90 kali termasuk tiga Piala dunia FIFA - 1950, 1954 dan 1958. Billy dibuat 490 penampilan untuk Wolverhampton Wanderers dan kekal dengan rekod bersih dengan memastikan beliau tidak pernah dilayangkan sebarang kad sepanjang kerjayanya. Dengan semua rekod yang dimiliki, agak memalukan jika orang tidak bercakap tentangnya - atau memujinya- beliau layak menerimanya.

William ketiga dalam senarai ini, Billy dan wakil Merseyside kedua dalam senarai ini; kenali Billy Liddel - legenda Liverpool dan salah satu pemain terbaik sepanjang karier sebagai pemain bola sepak profesional. Warga Soctland ini terkenal di dunia kerana kekuatan, kelajuan, kawalan bola dan profesionalismanya.

Beliau membuat 492 penampilan untuk Liverpool - termasuk penampilan yang dilakukan ketika zaman perang - dan menjaringkan 215 gol sebagai pemain sayap kiri, penyerang tengah dan sebagai pemain nombor 9. Liddel juga terkenal dengan nama jolokan 'Liddlepool' dan kekal sebagai satu-satunya pemain Liverpool yang tidak pernah menerima sebarang kad sepanjang kerjaya bermainnya.

Liddell menjadi contoh tauladan kepada ramai anak muda ketika itu. Sangat jarang ada pemain yang garang di depan gol dan pada masa yang sama seorang yang amat 'sopan'. Beliau akan terpahat dalam sejarah sebagai salah seorang pemain yang sangat budiman pernah dimiliki oleh sukan itu.

Sir Stanley Mathews adalah nama legenda dan dianggap sebagai salah seorang pemain paling hebat yang pernah dilihat oleh dalam bola sepak Inggeris. Setelah menghabiskan majoriti kerjayanya dengan Stoke City, beliau memegang penghormatan sebagai satu-satunya pemain bola sepak yang telah 'berjuang' semasa karier bermain profesionalnya.

Beliau juga salah seorang pemain bola sepak England paling cergas yang menyaksikan beliau masih bermain ketika berusia 50 tahun! Sir Stan juga merupakan pemain pertama yang memenangi anugerah Pemain Terbaik Bola Sepak Eropah dan juga anugerah Permain Terbaik Persatuan Penulis Bola Sepak pada tahun yang sama.

Sir Stan adalah seorang yang budiman dan 'pemberian' kepada sukan itu dimana beliau adalah orang pertama yang pergi ke Afrika Selatan yang dikuasai Apartheid dan menubuhkan sebuah pasukan bola sepak dengan 11 orang lelaki kulit hitam. Pasukan itu dipanggil 'Stan's Men' dan terus mencipta sejarah dan memainkan peranan dalam membawa kebebasan kepada mereka yang terlibat.

Dan benar - beliau tidak pernah dihukum dengan sebarang kad sepanjang kariernya. 34 tahun sebagai pemain bola sepak profesional dan tidak pernah membantah keputusan pengadil.

Pemain terbaru yang mengharungi seluruh kariernya tanpa sebarang layangan kad ialah Gary Lineker. Warga Inggeris inu memulakan kerjayanya dengan Leicester City, berpindah ke Everton, kemudian ke Barcelona dan mengakhiri kariernya di Eropah dengan berpindah ke London bersama Tottenham Hotspur. Beliau menamatkan kerjayanya bermain dengan wakil Jepun, Nagoya Grampus Eight.

Dianggap sebagai antara penyerang terbaik  pernah dilihat dalam bola sepak, Lineker memegang penghormatan sebagai satu-satunya warga Inggeris yang memenangi 'Golden Boot' dalam pertandingan Piala Dunia FIFA - memenanginya pada tahun 1986. Beliau juga satu-satunya penyerang yang berjaya memenangi English Golden Boot dengan tiga kelab yang berbeza: Leicester, Everton dan Tottenham. Setelah menghabiskan keseluruhan kariernya tanpa sebarang layangan kad, Lineker mendapat penghormatan anugerah FIFA Fair Play pada tahun 1990. Beliau salah seorang pemain paling 'garang' yang bermain di bumi British namun menunjukkan simpati dan rasa hormat kepada rakan-rakannya di padang yang menjadikannya seorang individu yang sangat baik.


Sejarah Jenama Lamborghini Yang Bermula Dengan Jentera Pertanian

Jenama Lamborghini sememangnya sebuah jenama kereta berkuasa tinggi yang popular dalam dunia permotoran. Kerana harganya yang begitu mahal, maka kereta keluaran Lamborghini jarang dapat dilihat di lebuh raya di Malaysia.

Seperti Ferrari, jenama Lamborghini juga lahir di Itali. Jenama ini diambil sempena nama pengasasnya Ferruccio Lamborghini. Menariknya, Ferruccio Lamborghini menubuhkan syarikat Lamborghini bagi memberi saingan kepada Ferrari. Beliau yakin beliau mampu menghasilkan sebuah jentera yang lebih hebat daripada Ferrari.

Ferruccio Lamborghini lahir di Itali pada tahun 1916. Beliau lahir di sebuah kawasan perkampungan kecil di mana para penduduknya bekerja dalam bidang pertanian dan perladangan. Walau bagaimanapun, sejak daripada kecil lagi beliau kurang berminat mengenai aktiviti pertanian, sebaliknya minatnya lebih kepada jentera pertanian itu sendiri.

Kerana minatnya yang begitu mendalam terhadap bidang kejuruteraan dan mekanikal, beliau melanjutkan pelajaran di Fratelli Taddia technical institute. Di sinilah beliau belajar lebih mendalam mengenai enjin dan pembuatan jentera. Sekitar tahun 1940 ketika Perang Dunia ke 2 sudah meletus, beliau diserapkan kepasukan tentera Itali dan ditempatkan di Kepulauan Rhodes.

Tidak seperti di kawasan lain, kawasan Kepulauan Rhodes yang menempatkan beliau dan pasukannya tidak begitu sibuk dengan peperangan kerana kedudukan pulau itu yang jauh dan terpencil. Kerana kepakarannya, beliau telah diberikan tugas selaku ketua bagi memantau dan membaik pulih kenderaan yang rosak.

Mana-mana kereta, trak dan motosikal yang rosak mestilah dibaik pulih secepat yang mungkin agar boleh digunakan kembali dalam peperangan. Pada ketika inilah, beliau dapat menajamkan lagi skil membaik pulih kenderaan terutamanya bahagian enjin dan mekanikal yang rosak. Malangnya ketika penghujung Perang Dunia ke 2 pada tahun 1945, beliau telah ditangkap setelah pulau tersebut jatuh ke tangan pihak British.

Beliau kemudiannya dibebaskan setahun selepas itu, berkahwin serta dikurniakan seorang anak bernama Tonino.

Selepas tamatnya perang dunia ke 2, dengan kepakaran yang dimiliki beliau membuka sebuah bengkel membaiki kenderaan. Selain membaiki kenderaan pelanggannya, pada masa lapang beliau gemar melakukan modifikasi pada kereta Fiat Topolino yang dibelinya sehingga menjadi sebuah kereta lumba.

Selepas Perang Dunia ke 2 juga, beliau dapati terdapat permintaan yang tinggi terhadap teknologi untuk bidang pertanian dan perindustrian. Dengan menggunakan bahagian-bahagian terpakai daripada kenderaan ketenteraan, beliau berjaya mencipta jentera pertamanya, sebuah traktor yang diberi nama Carioca.

Dengan kejayaan Carioca ini, beliau menubuhkan syarikat pertamanya, Lamborghini Trattori yang memfokuskan kepada pembuatan traktor untuk kegunaan bidang pertanian.

Kejayaan syarikat Lamborghini Trattori menjadikannya seorang yang kaya seterusnya membolehkan beliau membeli kereta-kereta yang lebih mahal dan berkuasa tinggi. Minatnya mula bertambah terhadap kenderaan berkuasa tinggi. Pada awal 1950-an beliau sudah memiliki kereta keluaran Alfa Romeos, Lancias dan beberapa jenama lain. Jumlah kereta yang dimilikinya sangat banyak, membolehkan beliau menaiki kereta yang berlainan setiap hari dalam satu minggu.

Pada tahun 1958, beliau telah ke kilang Ferrari di Maranello untuk membeli kereta Ferrari 250GT, sebuah kereta dua tempat duduk yang didatangkan dengan rekabentuk khas. Beliau turut membeli beberapa lagi kereta keluaran Ferrari beberapa tahun kemudiannya. Walaupun meminati jentera yang dihasilkan Ferrari, beliau dapati terdapat satu kekurangan padanya. Beliau dapati kereta keluaran Ferrari menghasilkannya bunyi yang sangat bising.

Beliau telah pergi berjumpa Enzo Ferrari, pemilik syarikat Ferrari untuk memaklumkan mengenai masalah tersebut dan memberikan cadangan untuk mengatasi masalah tersebut. Malanganya, beliau telah diperli kerana dianggap tidak layak untuk memberikan pandanganya berdasarkan latarbelakangnya yang hanya mencipta traktor.

Dari saat inilah beliau bertekad bahawa apa sahaja yang dicipta oleh Ferrari juga mampu diciptanya. Beliau mengambil keputusan untuk mencipta sebuah kereta yang menggunakan enjin V12 bagi menyaingi kereta keluaran Ferrari. Nasibnya baik apabila ditemukan dengan Giampaolo Dallara, sebuah jurutera berpengalaman yang pernah bekerja membangunkan enjin V12 untuk Ferrari.

Pada tahun 1963 ketika acara Turin Auto Show of 1963, protaip kereta pertamanya yang diberi nama Lamborghini "350 GTV" telah dipersembahkan kepada orang ramai. Setahun kemudiannya, kereta tersebut mula dijual kepada orang ramai dan diberi nama "350 GT". Sebanyak 130 unit berjaya dijual untuk model ini. Kejayaannya ini membolehkan syarikatnya menghasilkan model-model seterusnya seperti 400 GT dan kemudiannya 400 GT 2+2.


Sybil Kathigasu : Jururawat Dan Pejuang Tanah Air Yang Tak Ramai Kenali

Sybil Kathigasu adalah seorang jururawat dan pejuang kebebasan wanita berbangsa Eurasia yang telah menyelamatkan ramai nyawa khususnya ratusan kaum Cina sewaktu abad Jepun cuba menakluki Malaya. Masyarakat Cina menganggap beliau sebagai ikon individu yang dikenali dengan keberanian dan kecekalan dalam membela nasib bangsa-bangsa Tanah Melayu dengan memberikan bantuan perubatan, termasuk kepada kumpulan Anti-Gerila semasa Perang Dunia Kedua.

Meskipun pengorbanan Sybil tidak melibatkan senjata, namun ia meletakkan perjuangannya di bawah tekanan yang tinggi dan berisiko mengancam nyawa beliau dan suami jika perkhidmatan ini dapat dikesan oleh pihak Jepun. Mereka menyokong pasukan penentang semasa penjajahan Jepun sehinggalah mereka ditangkap pada tahun 1943.

Pasangan ini memberikan bekalan ubat-ubatan, perkhidmatan perubatan, dan berkongsi maklumat serta rahsia semasa yang diperolehi daripada Radio BBC. Ianya dibuat menerusi siaran radio gelombang pendek dengan kod 'Josephine' tanpa diketahui pihak Jepun. Beliau membantu gerila anti-Jepun dan membantu tentera bersekutu dalam pertempuran Perang Dunia Kedua.

Sybil Medan Daly dilahirkan pada 3 September 1899 di Medan, Sumatera, Indonesia. Bapanya, Joseph Daly merupakan seorang peladang berketurunan Irish-Serani/Eurasia, sementara ibunya pula, Beatrice Matilda Daly nee Martin, seorang bidan berketurunan Perancis-Serani/Eurasia. Nama tengah beliau mencerminkan bandar kelahirannya, Medan.

Sybil membesar di Tanah Melayu. Beliau merupakan anak kelima dan satu-satunya anak perempuan. Pada umur 21 tahun, Sybil mendapat latihan sebagai jururawat dan bidan di Singapura. Tanggal 7 Januari 1919, beliau kemudiannya berkahwin dengan Dr. Abdon Clement Kathigasu, seorang doktor berketurunan India Malaysia dari suku bangsa Tamil Ceylon (kini suku Tamil Sri Lanka) di Gereja St John, Bukit Nanas, Kuala Lumpur. Mereka mempunyai tiga orang anak iaitu Michael Kathigasu, Olga Kathigasu, Dawn Kathigasu dan seorang anak angkat bernama William Pillay.

Suami Sybil Kathigasu adalah Dr. Arumugam Kanapathi Pillay, seorang berbangsa Tamil Sri Lanka. Beliau dilahirkan pada 17 Jun 1892 di Taiping, Perak serta merupakan anak kepada pasangan Kanapathi Pillay dan Thangam. Beliau mengahwini Sybil di Gereja St. John di Bukit Nanas, Kuala Lumpur. Pada mulanya, ibu bapa Sybil tidak bersetuju dengan perkahwinan tersebut kerana Arumugam beragama Hindu, sementara Sybil pula beragama Katolik. Akhirnya, bapa pihak lelaki memberi keizinan supaya perkahwinan tersebut dijalankan selepas beliau menukar namanya dari Arumugam Pillay ke Abdon Clement Kathigasu.

Beliau dan suaminya menguruskan sebuah klinik di Jalan Brewster (kini Jalan Sultan Idris Shah) di Ipoh, Perak selama 15 tahun, iaitu dari tahun 1926 sehinggalah penjajahan Jepun ke atas Malaya. Sybil seorang vegetarian dan fasih bertutur bahasa Kantonis. Sewaktu penjajahan Tanah Melayu oleh Jepun pada tahun 1942, mereka bersembunyi dan berpindah ke Pekan Papan, Perak, sekitar 20 kilometer di barat bandar Ipoh. Majoriti penduduk bandar ini ialah masyarakat Cina yang terdiri daripada golongan pelombong dan peniaga.

Penguasaan Sybil dalam bahasa Kantonis melancarkan komunikasi antara beliau dengan pesakit yang tergolong daripada semua bangsa di Tanah Melayu terutamanya Cina, sepanjang perkhidmatan beliau di Papan, Ipoh. Namun, kelebihannya itu juga menjadi titik hitam dalam hidupnya setelah Jepun masuk ke tanah Melayu.

Tentera Jepun memburu penduduk Cina dan membunuh mereka berikutan sejarah di China. Mereka dipaksa untuk membina jambatan dan 'landasan keretapi maut' di sempadan Thailand-Myanmar. Tentera Anti-Jepun Penduduk Tanah Melayu (MPAJA) menetang keras terhadap kemaraan tentera Jepun di Sungai Siput, Tanjung Malim, Slim River, Papan, Pusing, Gopeng dan beberapa lokasi lain.

Sambil memberikan bantuan perubatan, Sybil juga terlibat dalam menyebarkan maklumat kepada gerakan bawah tanah melalui rumah kedai dispensari Kathigasu di Pekan Papan, Perak. Ramai pesakit terdiri daripada tentera MPAJA yang cedera diantara 6000 pejuang gerila MPAJA menentang tentera Jepun. Sekolah St Michael telah dijadikan sebagai ibu pejabat polis tentera Jepun ketika itu. Dan di sekolah inilah juga ramai pemimpin Cina telah dipancung tanpa belas kasihan.

Sebaik kegiatan mereka memberi bantuan kepala gerila anti-Jepun dapat dikesan oleh tentera Jepun, pasangan ini telah ditangkap dan diseksa. Pada awalnya, pihak Jepun tidak dapat menghidu kegiatan tersebut kerana Sybil bukan berbangsa Cina dan sekaligus dianggap tidak mampu berbahasa Cina.  Namun tembelang akhirnya pecah juga. Bagaimanapun, Sybil tidak membocorkan nama-nama gerila MPAJA.

Semasa berada di dalam tahanan, penyeksaan demi penyeksaan dilakukan oleh tentera Jepun semata-mata untuk mendapatkan maklumat dari Sybil dan Dr Karthigasu kerana memberi bantuan kepada pejuang anti-Jepun ini. Namun Sybil dan Dr Karthigasu enggan mengakui apa-apa dan tidak memberikan sebarang maklumat  walaupun bakal dikenakan hukuman pancung.

Ketika melalui proses penyeksaan, Sybil dan Dr Karthigasu langsung tidak diberikan makan dan minum. Mereka juga dipukul dengan besi panas, kuku mereka dicabut, jarum ditusuk di bawah kuku, serta banyak lagi hukuman ngeri yang lain. Jika dilihat dari mata kasar, tiada sesiapa yang sanggup untuk menanggung penderitaan seberat itu demi mengunci mulut dan berpegang teguh pada janji.

Paling menyeksakan, Sybil turut dikenakan "ujian Wain Tokyo" di mana air akan dimasukkan melalui hidung Sybil dan penyeksa akan memijak-mijak perut untuk mengeluarkan air itu kembali dari tubuh beliau.

Beliau dipukul, dibakar dan ditendang di tulang rahangnya untuk memaksa beliau menyerah kalah justeru menceritakan segala maklumat sulit. Beliau tidak dapat berjalan, kehilangan semua kuku jarinya, tengkoraknya retak, dan mengalami lumpuh pada sebahagian tubuh. Anak perempuannya, Dawn yang ketika itu berusia 5 tahun digantung di pokok dan diugut untuk dibakar hidup-hidup.

Tidak cukup dengan itu, beliau kemudian disumbat ke dalam Penjara Batu Gajah pada tahun 1943 setelah Kempetai Jepun membocorkan maklumat berkaitan tugas beliau. Walaupun begitu, Sybil tidak pernah sesekali mendedahkan maklumat sulit mengenai gerakan anti-Jepun. Beliau menahan segala keperitan itu walaupun kesihatannya telah terjejas teruk akibat pelbagai seksaan yang dihadapinya sepanjang tempoh pemenjaraan.

Akhirnya, Sybil menyerah kalah juga dengan seksaan Jepun tetapi dengan hanya berpura-pura mengatakan kononnya beliau tidak tahu langsung yang mereka bantu selama ini adalah anggota gerila anti-Jepun. Sybil menegaskan mereka memberikan bantuan kepada semua orang tanpa mengira bangsa. Atas kenyataan itu, Dr Karthigasu terus dikenakan hukuman gantung, manakala Sybil pula masih dipenjarakan.

Sybil berjaya bertahan menempuhi era Perang Dunia Kedua yang berakhir pada Ogos 1945. Tidak lama selepas itu, Kapten David (dari tentera British) kembali ke Tanah Melayu dan mencari beliau kembali di Penjara Batu Gajah. Sybil dibebaskan dan dibawa semula ke Papan, Perak. Beliau kemudiannya diterbangkan segera ke England untuk menerima rawatan lanjut.

Pada 4 Jun 1948, Sybil disahkan meninggal dunia ketika berumur 49 tahun di Hospital Lanark, Scotland akibat keracunan darah atau septisemia yang berpunca daripada sepakan but penyeksanya, Ekio Yoshimura, sehingga menyebabkan keretakan pada tulang rahangnya. Glasgow City Medical Center telah menjalankan bedah siasat terhadap mayat beliau dan mendapati organ dalamannya mengalami kerosakan teruk.

Jenazah beliau dikebumikan di tanah perkuburan Lanark, Scotland. Pada tahun 1949, jenazah beliau dibawa semula ke Ipoh dan dikebumikan semula di tanah perkuburan Roman Katolik bersebelahan Gereja St. Michael yang bertentangan dengan Main Convent of the Holy Infant Jesus (kini SMK Convent) di Brewster Road (kini Jalan Sultan Idris Shah) di Ipoh.

Sebelum meninggal dunia, Sybil telah menjalani pelbagai pembedahan untuk memulihkan kesihatannya tetapi gagal. Beliau juga berkesempatan menerima Pingat King George IV di Istana Buckingham pada Jun 1948. Sybil berusaha berjalan sendiri tanpa pertolongan dan menghadiri upacara dimana Raja George VI menganugerahkannya Pingat George, iaitu satu penghormatan terhadap sumbangan berani Kathigasu kepada pergerakan anti-penjajah.

Kerajaan British juga menjadikan beliau sebagai wanita tempatan tunggal yang menerima pingat tersebut. Malah, sebuah jalan utama di Fair Park, Ipoh iaitu Jalan Sybil Kathigasu mengabadikan nama beliau selepas kemerdekaan bagi memperingati jasa dan keberaniannya.

Sehingga kini, tiada wanita di Malaysia yang memberi perkhidmatan perubatan dan kesihatan seperti yang dilakukan oleh Sybil. Kini, rumah kedai di 74, Jalan Utama, Papan, telah dijadikan sebagai khazanah peringatan untuk Sybil yang terletak berhampiran Rumah Raja Bilah.

Kisah hidup beliau telah diabadikan dalam siri drama "Suatu Ketika : Sybil Apa Dosaku?" berdasarkan buku tulisannya sendiri, "No Dram Of Mercy" yang diterbitkan pada tahun 1954. Drama siri dokumentari 10 episod ini telah ditayang di saluran Astro Citra pada tahun 2010. Watak Sybil dilakonkan oleh Elaine Daly, iaitu cucu saudara kepada Sybil Karthigasu sendiri. Drama ini diarahkan oleh Bernard Chauly dan menerima anugerah pada tahun 2010.

Sesungguhnya, jasa Sybil tidak banyak diketahui oleh masyarakat zaman kini. Ternyata, Sybil merupakan salah seorang wirawati yang kurang dikenali, tidak setimpal dengan sumbangannya terhadap kebebasan Malaysia yang merupakan sebahagian penting dalam sejarah tempatan.


Jepun beri taraf kerakyatan kepada robot AI (tanpa jasad fizikal)

Bukan mudah untuk memohon status penduduk tetap sesebuah negara, terutama sekali negara Jepun. Namun, baru-baru ini, negara matahari terbit itu telah menganugerahkan taraf istimewa tersebut kepada seorang kanak-kanak lelaki yang berusia 7 tahun bernama Shibuya Mirai. Namun, apa yang membuatkan Mirai istimewa bukanlah kejayaannya memperolehi sijil special permanent resident, sebaliknya identiti dirinya yang unik.

Sebenarnya, Shibuya Mirai hanyalah 'Kepintaran Buatan' (Artifial Intelligence) mirip pemikiran seorang kanak-kanak dan Mirai langsung tidak memiliki jasad fizikal. Walaupun tidak mempunyai fizikal kepala, jisim kaki, tangan ataupun badan, Mirai diprogramkan mirip kanak-kanak lelaki yang gemar berceloteh dan banyak bercakap. Sekiranya anda tinggal di Shibuya, Jepun, anda boleh berbalas mesej dengannya menerusi aplikasi LINE.

Kepintaran buatan mirip ‘Kanak-kanak’ ini juga direka agar mempunyai hobi dan kebolehan seperti mengambil gambar, memerhati orang dan bersembang. Ia juga merupakan robot kepintaran buatan pertama di Jepun dan di dunia yang menerima pendaftaran dan sijil kerakyatan. Kalau di Malaysia, gambarannya seperti Mirai ini didaftarkan dengan Jabatan Pendaftaran Negara lah.

Menurut sumber yang sama, Shibuya Mirai merupakan sebuah projek yang bertujuan membantu pentadbiran daerah Shibuya lebih dekat dan mengenali penduduk justeru memudahkan pegawai kerajaan untuk dengar permasalahan rakyat mereka.

Selain daripada robot Shibuya Mirai, daerah tersebut juga terkenal sebagai hub fashion dan kisah anjing yang setia, Hachiko.

Status kerakyatan yang diterima Mirai dikenali sebagai Special Permanent Resident. Secara amnya, status tersebut menyerupai status penduduk tetap yang asalnya hanya diberikan kepada penduduk asal dari negara bekas jajahan Jepun seperti Korea ataupun Taiwan. Setakat ini, hanya 500 000 penduduk Jepun yang bergelar penduduk tetap istimewa ini.

Bagi yang baru hari ini dengar istilah ‘Artificial Intelligence’ atau Kepintaraan Buatan, janganlah merasa risau. AI bukanlah robot jahat seperti dalam filem The Terminator, sebaliknya ia merupakan kebolehan sesebuah program komputer ataupun mesin untuk berfikir dan belajar dengan sendirinya seperti manusia.

Contoh penggunaan AI yang mudah dan yang paling dekat dengan anda sekarang ialah Facebook. Laman sosial kegemaran anda tersebut menggunakan kepintaran buatan untuk mengenali rakan anda dalam gambar, menyusun news feed mengikut priority tertentu dan sebagainya.

Beberapa bulan yang lalu, Google Deepmind AI telah berjaya membuat penemuan yang menggemparkan dunia apabila AI terbukti mampu mengajar dirinya sendiri untuk berjalan. Walaupun cara ia berjalan sangat melucukan, tetapi kepintaran buatan tersebut mengajar dirinya tanpa sebarang pengajaran bahasa, pengaturcaraan dan tanpa mengetahui maksud perkataan bahasa yang digunakan manusia seharian.


5 Protes Memalukan Diri Sendiri Yang Berlaku Di Seluruh Dunia

Kita semua pasti ada perkara yang kita nak protes tetapi kita mahu protes kita itu mempunyai tujuan yang baik serta kaedah yang tidak memalukan. Namun bagi 5 kes protes ini, sudah la tidak jelas apa yang mereka perjuangankan malahan kesemuanya hanya memalukan diri sendiri, terutamanya golongan feminis wanita. Entah kenapa terlalu ramai wanita barat kurang mempunyai rasa malu apabila mereka berada dalam keadaan hendak menunjukkan perasaan. Berikut adalah 5 tunjuk perasaan yang paling memalukan diri sendiri.

Lebih 13,000 pelajar di seluruh Perancis menandatangani petisyen untuk memansuhkan bahagian Bahasa Inggeris dalam peperiksaan baccalauréat atau bac, sejenis peperiksaan wajib selepas pelajar menamatkan pengajian peringkat sekolah tinggi.

Ujian bac ini diperlukan sebagai syarat wajib untuk pelajar memasuki pengajian peringkat tertiari di Perancis. Pelajar sesi 2016 mengadu yang seksyen ujian Bahasa Inggeris mereka yang mengambil petikan dari novel The Museum of Extraordinary Things karya Alice Hoffman terlalu sukar difahami.Walaupun petisyen tersebut mendapat sokongan ramai, ramai pelajar yang menduduki peperiksaan sama menganggap petisyen itu memalukan serta memalukan generasi muda Perancis. Latar belakang tunjuk perasaan ini berlaku kerana dalam satu kaji selidik, Perancis dinobatkan sebagai negara paling teruk penguasaan Bahasa Inggeris mereka jika dibandingkan dengan negara Eropah lain.(rujukan)

Semenjak mula memperkenalkan perubahan demi perubahan pada rekaan antara muka Facebook dan sistemnya, pasti akan berlaku bangkangan-bangkangan yang mendesak Facebook supaya tidak mengganggu apa yang sudah lama di guna pakai selama ini.

Pada tahun 2006, apabila Facebook melancarkan News Feed, beratus ribu pengguna Facebook membantah tindakan itu dengan sebuah kumpulan pengguna Facebook (ironi) yang menggelarkan diri mereka "Students Against Facebook News Feed" mempunyai lebih 100 ribu pengikut. Pada 2011, pengguna Facebook sekali lagi membuat bantahan terhadap beberapa penambahan baru pada Facebook. Kami pasti perkara ini tidak akan berakhir. (rujukan)

Berpuluh orang wanita yang tidak berbaju, diiringi oleh beratus orang yang berpakaian lengkap, melakukan protes di Buenos Aires, selepas pihak polis menghalau beberapa orang wanita yang sedang berbogel di pantai. Tindakan wanita itu walaupun tidak menyalahi undang-undang Argentina, dianggap tidak sopan.

Pihak yang menyertai tunjuk perasaan mengatakan yang hak wanita untuk berjemur di pantai tanpa baju sepatutnya sama dengan lelaki. Protes itu berlangsung dengan aman dan penunjuk-penunjuk perasaan berjaya melakukan bantahan, dengan dikelilingi ribuan lelaki yang tanpa segan silu mengambil gambar mereka membantah. (rujukan)

Rachel Ray, pengacara dan tukang masak terkenal diminta untuk menjadi duta kepada jenama Dunkin Donuts dalam satu iklan. Mungkin kerana mahu memperagakan sesuatu yang unik, Rachel memakai satu selendang yang sangat mirip dengan selendang yang dipakai oleh lelaki Muslim dalam iklan tersebut.

Penonton yang terlebih sensitif mula mengkritik tindakan Rachel Ray memakai selendang tersebut dan meminta pihak Dunkin Donuts bertanggungjawab kerana "menyebarkan simbol jihad warga Palestine" melalui iklan mereka. Orang ramai yang memprotes meminta Dunkin Donuts menarik semula iklan tersebut bagi mengelak berlakunya sebarang salah faham. (rujukan)

Kami nak tulis benda ni pun malu. Selepas Presiden Ukraine, Viktor Yanukovych mengenakan larangan yang mengawal penunjuk perasaan pro- Kesatuan Eropah pada 2013, satu kumpulan feminis yang bersifat radikal yang menamakan diri mereka FEMEN melakukan bantahan di hadapan kedutaan Ukraine di Paris, Perancis.Apa yang menjadi persoalannya adalah cara mereka menunjuk perasaan. Setelah tiba di depan bangunan kedutaan Ukraine, lima orang daripada mereka menanggalkan baju lalu menampakkan buah dada yang berconteng dengan mesej buruk terhadap Ukraine. Kemudiannya, setiap seorang membuang air kecil pada gambar Presiden yang telah siap mereka cetak sebagai simbol bantahan mereka.

Tindakan mereka itu direkodkan dan disiarkan untuk tontonan masyarakat dunia dan jika anda nak saksikan sendiri, kami rasa tak susah untuk anda dapatkan videonya. (rujukan)


Mengapa Industri Pembuatan Kereta di Australia Perlu Ditutup?

Tidak banyak negara yang mampu mempunyai jenama kereta sendiri. Malaysia agak beruntung mempunyai dua jenama besar iaitu Perodua, hasil kerjasama antara Daihatsu, Toyota dan Perdoua serta Proton, satu-satunya jenama kereta Malaysia yang masih lagi bertahan, walaupun terumbang-ambing.

Industri pemasangan kereta di Australia sudah bertapak lebih 100 tahun lamanya. Ford menjadi pengeluar pertama mempunyai kilang pemasangan di Australia pada tahun 1925, selepas mula masuk ke pasaran Australia semenjak 1905 lagi.

Holden, jenama yang cukup sinonim dengan imej Australia sebenarnya bermula sebagai perniagaan pembuatan kereta kuda kecil-kecilan. Holden mula memasang kereta bagi General Motors pada 1936 sebelum mula menggunakan jenama ikonik Holden pada kereta dalam tahun 1948,

Tidak ramai yang tahu, Australia adalah negara pertama di luar Jepun di mana kenderaan Toyota dipasangkan. Industri automotif Australia mempunyai sejarah panjang dengan Toyota, yang dilaporkan mengeluarkan 7 daripada 10 unit Toyota Camry yang dieksport ke Timur Tengah.

Begitupun, semakin lama, semakin kuat berlaku kebergantungan industri mereka kepada produk Toyota, atas kurangnya permintaan pada jenama lain yang dipasang di Australia. Permintaan suram ke atas bekalan kereta yang dipasang di Australia oleh masyarakat Australia membunuh industri automotif mereka, perlahan-lahan.

Dalam tempoh 10 tahun lepas, kerajaan Australia telah pun membelanjakan lebih RM16 billion dalam bentuk subsidi bagi menyokong industri automotif mereka serta menyelamatkan ratusan ribu pekerja yang bergantung dengannya. Ini menjadi satu beban pada pembayar cukai Australia.

Keadaan ini tidak dibantu dengan pengurangan tarif import kereta dari luar, Australia menjadi negara yang mempunyai industri automotif sendiri yang terpaksa bersaing dengan kenderaan luar, mirip dengan negara kita. Pelanggan pula diberikan hak memilih kereta luar yang lebih murah dan mempunyai kelengkapan lebih baik, berbanding kereta yang dipasang di Australia sendiri. Kita sudah tahu apa pilihan pelanggan.

15 tahun dahulu, kereta Holden Commodore mendahului pasaran dengan jualan 90 ribu unit setahun. Pada 2016, model yang mempunyai nilai jualan terlaris hanya mampu mencecah jualan 40 ribu setahun.

Tidak ada pengilang kereta di dunia yang mampu terus beroperasi dalam angka pengeluaran sekecil itu.

Semua ini tidak dibantu dengan kedudukan Australia yang di kelilingi negara-negara membangun seperti Thailand, Indonesia dan Malaysia. Negara-negara ini mampu melakukan pemasangan kereta pada kadar yang lebih murah. Dengan kadar gaji pekerja di Thailand sekitar RM40 ribu setahun jika dibandingkan dengan gaji pekerja Australia pada kadar RM224 ribu setahun, tidak menghairankan pengeluar mula keluar dari Australia bagi menurunkan kos.

Kewujudan perjanjian perdagangan bebas di antara Australia dengan Thailand pula menyebabkan lambakan lebih 2 juta kereta pelbagai jenama yang dipasang di Thailand, masuk ke pasaran Australia menimbulkan persaingan yang semakin sukar pada jenama tempatan.

Apa yang dibimbangkan adalah krisis yang mungkin timbul apabila ratusan ribu pekerja kehilangan pekerjaan. Menurut kajian University of Adelaide pada tahun 2013, 1 daripada 3 pekerja yang telah diberhentikan ekoran penutupan kilang Mitsubishi di Australia pada tahun 2008, menghadapi kesukaran mendapatkan pekerjaan baru.Jika senario itu berulang, masalah pengangguran akan menjadi satu masalah baru pada masyarakat di sana.

Bekas pekerja industri automotif dilaporkan mempunyai kesukaran untuk berpindah ke bidang atau sektor lain. Keperluan latihan semula pekerja pada kos yang tinggi bakal menjadi kesan negatif yang paling ditakuti, memberikan impak besar pada sosio ekonomi warga Australia.

Sebenarnya, sudah hampir 20 tahun bermula daripada tahun 1980 lagi, kerajaan Australia sedikit demi sedikit memperlahankan industri automotif Australia yang sudah dikenal pasti tidak akan berupaya bersaing di masa depan. Jangkaan mereka tepat kerana sedikit demi sedikit, kekuatan nilai matawang Australia menjadikan masyarakat mereka bukan lagi sesuai untuk menjadi pekerja industri pembuat dan pengeluar.

Dengan beban tanggungan subsidi ke atas industri automotif tidak lagi membebankan orang ramai, masyarakat Australia rata-rata menyambut baik keputusan kerajaan mereka menutup industri automotif Australia. Namun terdapat kebimbangan yang timbul tentang apa yang berlaku selepas ini. Adakah penjimatan ke atas subsidi yang menanggung industri mereka selama ini akan terpaksa disalurkan bagi menyelesaikan masalah baru yang bakal muncul?

Walau apa pun, keputusan menutup industri automotif Australia yang mempunyai sejarah panjang sudah tidak boleh ditarik balik.

Pada 20 Oktober 2017, kereta terakhir yang dibuat di Australia berjenama Holden dipandu keluar daripada kilang. Ratusan ribu pekerja hilang pekerjaan sementara jutaan pembayar cukai bersorak kegembiraan dengan masa depan masyarakat Australia, kini terletak dalam imbangan.

Untuk rakyat Malaysia, apa pengajaran yang kita boleh pelajari dari kisah ini? Terlalu banyak sebenarnya, apatah lagi negara kita mempunyai populasi pasaran yang hampir serupa jika dibandingkan dengan negara Australia.


Vanguard Ace : Permainan Video Pertama Keluaran Anak Malaysia Pada Tahun 1997

Pada satu hari dalam bulan Jun 1997, komuniti penggemar permainan video di negara kita dikejutkan dengan pengumuman sebuah syarikat kecil bernama Imaginative Illusions Sdn.Bhd., apabila mereka mengumumkan karya permainan video mereka yang diberikan nama 'Vanguard Ace.'

'Vanguard Ace' mendapat liputan yang boleh dikatakan meluas daripada media tempatan khasnya surat khabar berbahasa Inggeris ketika itu seperti The Star dan NST kerana satu sebab :

'Vanguard Ace' adalah permainan video pertama keluaran syarikat dari Malaysia, satu pencapaian besar bagi negara kita, ketika era permainan video masih lagi dijual menggunakan beberapa keping disket atau CD ROM. Sistem operasi ketika itu masih lagi popular Windows 95 atau MS-DOS.

Dari segi rekaannya, Vanguard Ace adalah permainan berbentuk 'shoot em-up' dari pandangan atas yang mempunyai banyak pesaing lebih gah. Tidak ada rekaan baru atau idea asli tentang permainan tersebut, namun apabila dilihat sebagai satu penanda aras, Vanguard Ace memainkan peranan yang cukup besar.

Pemain pada waktu itu boleh mencuba untuk memuat turun demo berbentuk 'perisian perkongsian' yang membenarkan pemain mencuba satu peringkat dalam permainan tersebut dan pilihan dua kapal terbang. Bagi mereka yang membeli versi penuh, mereka mendapat semua peringkat lengkap dengan tambahan 3 lagi pilihan kapal terbang yang dijual pada harga RM35.

Bagi mereka yang telah mencuba permainan tersebut, pasti mengingati lagi grafik yang segar (pada ketika itu) yang diiringi oleh kesan bunyi serta muzik yang agak kurang menyengat. Mod 2 pemain yang ada membolehkan dua orang pemain main menggunakan satu papan kekunci juga membantu memanjangkan hayat permainan ini.

Walaupun begitu, apabila dinilai menggunakan skala industri luar, tidak dapat dinafikan Vanguard Ace banyak ketinggalan. Perbandingan-perbandingan yang tidak boleh dielakkan pasti akan berlaku kerana pemain-pemain pada masa tersebut pasti lebih biasa dengan siri Raiden atau Gradius, malahan siri Twin Bee yang cukup popular pada peminat konsol MIcro Genius.

Jika anda berminat untuk mencuba permainan video pertama dari Malaysia ini, jangan bersedih, anda masih boleh mencubanya dengan memuat turun demo permainan video ini di sini.

Imaginative Illusions Sdn.Bhd. yang bertapak di Johor masih lagi meneruskan perniagaan, namun fokus mereka lebih kepada penjualan peralatan komputer dan Vanguard Ace adalah satu-satunya permainan video yang telah mereka keluarkan, yang kini menjadi simbol kepada kebolehan anak Malaysia mencuba sesuatu yang baru.

Kami syorkan anda lawati laman web mereka yang masih lagi mengekalkan rekaan laman web sebelum zaman millenium, untuk melihat bagaimana rupa laman web satu masa dulu.